text:
Magnus Gunnarsson 10.04.2017 (08:26)
Nýggjur hybridbilur frá Hyundai
Ein nýggjur hybridbilur er júst nú komin á føroyska marknaðin, talan er um Hyundai Ioniq Hybrid við bæði el- og bensinmotori.
Bilurin hevur 1,6-litra bensinmotor og el.motor. Hann er sera økonomiskur og koyrir upp til 29,4 km/l við 6-trins automatiskum gearkassa.
Hybridkonseptið virkar soleiðis, at bensinmotorurin og el-motorurin supplera hvønn annan, og syrgja fyri at bilurin altíð koyrir optimalt, bæði hvat kraft, økonomi og umhvørvisvernd viðvíkur. Tað merkist undir býkoyring, at bilurin koyrir leingi upp á elmotorin og skiftir beinanvegin til bensinmotorin, tá brúk er fyri tí.
Hyundai Ioniq er ein snøggur bilur, designið er einfalt og smart við tíðarleysum linjum. Hann verður gjørdur sum vanligur hybridbilur, sum plug-in hybrid og sum elbilur.
Ioniq Hybrid fæst í útgávunum Trend og Premium, sum er sera væl útgjørdur við t.d. navigatión, klimaanleggi, bakkikamera, ferðpilot, regnsensorar, parkeringssensorar aftan og framman, hita í róðrinum og í setrunum aftan og framman.
Bilurin kann síggjast og roynast hjá Norðbil.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Tvøroyrar kommuna: Á heysti í fjør varð samtykt at veita fígging til eina 3-ára verkætlan, ið hevði til endamáls at skipa eitt skjalasavn á Tvøroyri við tilhoyrandi gransking. Á odda fyri verkætlanina, hevur kommunan sett søgufrøðingarnir og tvørámenninir, Kára Jespersen og Jens Paula A. Nolsøe.
Arbeiðið við at skipa skjalasavnið, ið er staðsett á gamla Ísvirkinum í Kongabrekkuni, er nú komið so mikið áleiðis, at hillaskipanin verður sett upp. Sjálv hillaskipanin er framkomin, men tílíkt er neyðugt, um skjølini skulu liggja trygg og verða lætt atkomulig.
- Verkætlanin við skjalasavninum er, sum áður nevnt, sett til trý ár og komandi tíðina koma vit ivaleyst at hoyra meira um arbeiðið við skjalasavninum og teirri atknýttu granskingini.
- Ísvirkið, sum í síni tíð var sera framkomið átak her á Tvøroyri, er virðiligur karmur um savningina av skjølum til søguna her, sigur Tvøroyrar kommuna.
Um tú veitst okkurt, sum VP ikki veit - skriva so til vp@vp.fo

robotstxt: allowed

filter: keep


text:
Nógv fólk høvdu leita sær til flaggdagshaldið í bygdahúsinum í gjár. Byrja var við skrúðgongu frá Sjóvarlon, og í ár gekk Ólavur Christiansen fremstur við Merkinum.
Tá skrúðgongan kom til bygdahúsið, var avgjørt at hava flaggdagshaldið innandura tí tað regnaði so mikið illa.
Rúni Rasmussen helt flaggrøðuna í ár. Røðan kann lesast niðanfyri.
Myndir frá flaggdagshaldinum liggja í myndasavninum.
Flaggdagsrøða 2018 Strendur – Rúni Rasmussen
Reytt sum blóð og fannahvítt
og blátt sum havsins bylgja.
Ver heilsað Føroya flaggið frítt,
sum føroyingum skal fylgja.
Frá vøggu til svørtu grøv
Yvir lond og yvir høv.
Soleiðis tekur vágbingurin Gunnar Dahl-Olsen til í yrking um Merkið fyri skjótt 100 árum síðan. Hetta var árið eftir, at Merkið fyrstu ferð varð borið fram av føroyska studentinum Jens Olivur Lisberg.
Men tað skuldi ganga nøkur ár, áðrenn Merkið varð alment viðurkent. Hin 25. apríl í 1940 kunnger amtmaðurin Hilbert, at føroysk skip skulu brúka føroyska flaggið.
Krossurin í okkara Merki ber boð um okkara virðismikla kristna arv. Okkara mentanarførning.
Føroyar eru millum heimsins allar ríkastu lond. Vit eru í fremstu røð á fleiri økjum. Fólkaheilsuráðið kunngjørdi í fjør eina kanning um støðuna í Føroyum, har borið verður saman við onnur lond. Niðurstøðan var greið. Vit eru sera væl fyri á nógvum økjum. Heitið á kanningini er sigandi: “Lívið í Føroyum er framúr.” Hetta kunnu vit fegnast um. Her er ikki talan um einstaklingaavrik. Henda vælferðarstøða er rokkin við felags tøkum gjøgnum fleiri ættarlið. Og tað er við kristna siðaarvinum, at vit føroyingar saman hava bygt eitt av bestu samfeløgum í heiminum. Tað er ikki av tilvild, at krossurin er í Merkinum.
Her á Strondum eru vit í einum sera spennandi og hendingarríkum tíðarskeiði. Eysturoyartunnilin var fyri nøkrum árum síðan dreymur og ætlan á tekniborðinum. Nú gongur sjón fyri søgn. Vit fara frá dreymi til veruleika. Buldur og ristingar var gerandisdagurin hjá mongum her í bygdini í fleiri mánaðir í fjør. Hetta bar boð um, at størsta samferðsluverkætlan í Føroya søgu var farin av bakkastokki.
Nú eru sprongdir næstan 5 km tilsamans. Kollveltandi tunnilin nærkast av álvara.
Tunnilsgerðin ávirkar bæði vaksin og børn. Sum eg skilji á lagnum, hava børnini í barnagarðinum seinastu mánaðirnar gjørt fleiri tunlar í garðinum. Í einum barnaføðingardegi fyrr í ár fingu børnini tunnilskakur við NCC-logo. Hetta var greitt ynski frá tunnilsávirkaða føðingardagsbarninum.
Eg haldi ikki, at eg fari skeivur, tá ið eg sigi, at bjartskygni og vøkstur ræður her í kommununi og á Skálafjørðinum. Barnagarðurin hjá okkum er vorðin ov lítil, næmingatalið er vaksandi, skattainntøkurnar vaksa, og hugurin at seta búgv á Strondum hevur ongantíð verið størri enn júst nú. Ja, sanniliga er vøkstur og nógv virksemi her í bygdini. Tað er at fegnast um, at fólk við ymiskum bakgrundum vilja seta búgv her í økinum. Her hugsi eg um tey, sum hava tilknýti til bygdina og tey, ið einki tilknýti hava. Øll kunnu saman við okkum menna og mynda lokalsamfelagið. Til gagns fyri øll, sum búgva og virka her.
Eg eri sannførdur um, at tunnilin verður ein kollvelting fyri bygdirnar í kommuni, Skálafjørðin og stóran part av landinum. Landið verður knýtt enn meira saman. Høvuðsstaðurin kemur nærri okkum, og vit koma nærri høvuðsstaðnum. Hjá mær, og fleiri við mær, verður dagliga ferðatíðin stytt við nærum tveimum tímum!
Tað er eingin loyna, at tað er ein ávís gjógv millum høvuðsstaðin og restina av landinum. Hesa avbjóðing lýsti løgmaður væl í síni nýggjársrøðu. M.a. segði hann:
“Vit heingja spjøldur hvør á annan - og taka støðu til hesi spjøldrini, heldur enn persónarnar, sum spjøldrini hanga á. Men vit eru bara 50.000 fólk í Føroyum. Vit hava ikki ráð til at býta okkum so smátt sundur í “okkum” og “tey”.
Mín vón er, at Eysturoyartunnilin fer at vera við til at knýta nýggj sambond og styrkja verandi sambond á nógvum ymiskum økjum. Øll vinna, tá ið gjáir smalkast!
Í dag, flaggdagin, standa vit saman kring landið og savnast um okkara felags samleika sum tjóð og fólk. Hóast vit eru ymisk og hava ymiskar áskoðanir, so savnast vit um tað, sum vit hava í felag: Merkið, samleikan og vónina um, at okkara børn og komandi ættarlið fara at trívast her á landi og menna tjóðina enn meira.
Nú vit steðga á og fagna Merkinum og virðismeta okkara mentan og samleika, er hóskandi eisini at hyggja út um landoddarnar og ásanna, at vit eru partur av einum globalum heimi; einum heimi, sum gevur møguleikar. Men har eru eisini hóttanir og avbjóðingar tvørtur um landamørk, sum eyðkenna heimin. Vit skulu hyggja inneftir og úteftir. Vit skulu vera tilvitað um okkara felags samleika, styrki og veikleikar. Við hesari tilvitan kunnu vit bjóða okkum fram og gera ein mun úti í heimi.
Vit eru ikki bert ein pinkutjóð. Vit eru ein stórhavstjóð. Vit eru ein rík tjóð, tí vit hava vent okkara eygu út í heim og tikið av møguleikum, og hetta hevur verið við til at skapt ríkidømi her heima.
Vit mugu minnast til, at allar heimsins tjóðir eru á ein hátt í sama báti. Jørðina hava vit øll fingið at umsita so væl sum møguligt. Okkara partur má ikki liggja eftir!
Krossurin í Merkinum ber boð um markleysa gevaralyndi Guds. Kristni siðaarvurin snýr seg ikki um at krevja og bert røkja egináhugamál. Hesin arvur snýr seg um at byggja eitt betri samfelag og heim saman við okkara næsta og fyri okkara næsta. Meginreglan “Tað er sælari at geva enn at fáa” í verki er leiðin til samfeløg, har trivnaður og menning eyðkennir hin einstaka, familjurnar og nærumhvørvið. Gevarasamfelagið er tað góða og blómandi samfelagið.
Latum okkum saman gera ein mun úti í heimi og her heima. Latum okkum verja tann kristna arvin og lata hann geva sítt viðkomandi íkast til okkum, sum liva í 21. øld. Merkið umboðar so litfagurt og vakurt henda tjóðararv.
Fari at enda røðuna við seinasta ørindi úr yrkingini hjá Gunnar-Dahl Olsen:
Føðiland, Guð signi teg
og merkið, sum tú eigur.
Lukku land, tær ynski eg
og merki tínum heiður.
So leingi sólin kyndar brand
Verjast skal mítt flagg og land.
Tøkk fyri, at tit lýddu á.


text:
Tjúkt pakkitilfar til fløgur, DVD, bøkur, vørulistar, gávur. Ymisk pakkahædd, upp til 80 mm... Les meira
Brævbjálvin við stórum panoramarúti, sum breiðir seg um alla forsíðuna. Fæst bæði sum C5 og C4P. Er frálíkur til at senda út við skiftandi upplýsingum, av tí at bæði boðskapurin og bústaðurin hjá móttakaranum síggjast ígjøgnum rútin. Les meira
Hesin brævbjálvi er "COOL"! Hann er framleiddur úr 120 gr. svørtum pappíri. Fæst í vanligum støddum, men eisini í nøkrum serstøddum. Kann prentast í silvur- og gulllitum .... Les meira
TONITO Sp/f - Fjøruvegur 7 - FO-470 Eiði - Føroyar - Tel (+298) 423 560 - Fax (+298) 423 561
© 2014 tonito


text:
Ferðsluvenjingar til gongu
Tá barnið skal læra at ferðast sjálvt í ferðsluni, eru serliga tvey øki, dentur eigur at vera lagdur á. Annað er upplæring og venjing, sum kunnu ávirka bráðræsna lyndið hjá barninum. Hitt er at økja kunnleikan um ferðslu, soleiðis at barnið fær eina betri fatan av tí, sum hendir og kann henda.
Sjálvstamarhald
Sjálvstamarhald er tongt at búningarstignum hjá barninum, men kann verða ávirkað við upplæring og venjingum. Tað hjálpir væl at tosa við barnið um avleiðingarnar av ávísum atburði. Hvat hendir í ferðsluni, hvat kann henda og hvat kunnu vit gera fyri at sleppa undan at verða yvirkoyrd?
Eisini er týdningarmikið, at barnið fær grundleggjandi royndir, soleiðis at tað megnar motoriskar avbjóðingar so sum at kunna bráðsteðga. Tí eru spøl og venjingar, sum bøta um reaktiónssnarleika, javnvág og samskipan av rørslum týðandi partur av vanlukkufyribyrging í ferðsluni.
Ferðsla í barnahædd
Børn duga ikki at hugsa og bera seg at sum vaksin í ferðsluni. Teimum vantar royndir, tey eru lítil, og teirra menningarstig ger, at tey hava fleiri avbjóðingar í ferðsluni enn vaksin. Ferðslan sær eisini øðrvísi út í barnahædd. Fyri at læra barnið at bera seg at í ferðsluni, mugu vit síggja umhvørvið við eygunum á barninum.
Góðir vanar
Børn hava lætt við at taka ímóti reglum, meðan tey enn eru smá. Tey kenna seg trygg, tá tey vita, hvussu tey skulu bera seg at. Tí er lætt at byrja góðar ferðsluvanar, meðan børnini enn eru smá og løtt at ávirka.
Ferðsluvenjingar
Niðanfyri eru uppskot til ferðsluvenjingar, sum tú kanst gera saman við barninum.


text:
Orð: Steintór Rasmussen
Lag: Steintór Rasmussen og Ingi Isaksen
1. Í morgun eg við hundinum fór djóralæknan til.
Kingoson er gamal og hevur mist sítt skil.
Hann hoyrir ikki postboðið, kettur fáa frið,
tá hann tekur móti mær, ei halin letur við.
2. Djóralæknin spurdi um aldur og um kost.
Um hann hyggur eftir tíkum og dámar Pedda Post.
Frá baklabba til snúta, kannaður hann varð,
læknin gav sær góða tíð, so kom hetta svar:
3. Hundur tín er gamal, hevur gikt og nýrastein,
men á Argjum er júst opnað eitt djóraellisheim.
Útfyll hesi pappír, og hundur tín fær song.
Eg haldi ikki bíðitíðin, hon kann vera long.
4. Eg aftur fór til húsa og Kingoson við mær,
og tríggjar vikur seinni á ellisheim hann bar.
Mín gamli, sløvi vinur við labbanum nú kom.
Eg vitji teg hvønn sunnudag, mín góði Kingoson.
5. Nei, ikki skal eg gloyma teg, besti vinur mín.
Og eisini onkran seinnapart eg hyggi inn til tín.
So ganga vit ein góðan túr og minnast farna tíð.
Tá vit spældu bólt á bønum og beistaðust í líð.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vetrarfriðing
14.02.2017
Hegningin í samband við vetrarfriðing av Vestmanna er nú liðug. Nú manglar bert at gera portur, smogur og aðrar fyriskipanir til tess at koma um hegnið.
Fram til 15. mai, tá seyðurin skal av bønum, tvs. út um gomlu bøgarðarnar, sokallaða summarhegnið, verður ein royndartíð.
Í hesum tíðarbili verður heitt á íbúgvarnar um at siga frá, um seyður sæst innanfyri nýggja hegnið. Komunan skal síðani syrgja fyri, at seyðurin verður rikin út um hegnið. Eisini verður heitt á íbúgvarnar um at siga frá, um tit síggja, hvar seyður kemur inn um hegnið ella møguliga kann koma inn um hegnið – eisini um skaði er á hegninum, har seyður kann koma inn um.
Vetrarfriðingin kemur ikki at hava fullan virkna uttan so, at væl verður gingið um, tvs. at portur verða afturlatin, tá farið verður um tey, og at fólk ikki kleytra uppum hegnið, men heldur ganga til nærmasta portur, ella har fyriskipan er gjørd til tess at koma um hegnið.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Í eini risahøll úti á Rundingi í Havn hongur í hesum døgum uppi ein framsýning við í høvuðsheitum elasmáum málningum. Hetta er framsýning, sum verður hildin í sambandi við at Anker Mortensen varð 50 ár herfyri. Tað kann vera, at málningarnir eru smáir, men hvør av teimum hevur eina stóra søgu. Nógv listafólk hava lyndi […]
Hópur av fólki var komið saman á Steinprent at heiðra Zacharias Heinesen tá hann fylti 75 ár tann 19. mai. Í hesum sambandi var sett upp sera væleydnað framsýning við vatnlitsmyndum. Tá framsýningin læt upp var so mikið nógv av fólki, at tað var ringt at njóta sjálvar myndirnar, men framsýningin er opin til 2. […]Halt á at lesa …
Tónleika-, myndalista og skaldaverkið “Veiða vind” fyrsta útgávan hjá NámHalt á at lesa …
Gramar Gransking kannar ávirkanina av seyðabiti á planturøtur og sopprót. Hetta fer fram í samstarvi við Landbúnaðaruniversitetið í Hvanneyri og við Landbrugshøgskolen í Stend. Her eru Erla Olsen frá Gramar og Anna Guðrun Thórhallsdóttir frá Landbúnaðaruniversitetinum í Hvanneyri. Myndasavnið frá hesi ferð vísir myndir frá Húsafelli, har so at siga einki bit er. Á myndunum […]Halt á at lesa …
Eftir væleydnaða framsýning í Nólsoy á Ovastevnu, varð avrátt eisini at hava eina framsýning í Havn í sambandi við at bókin kom út. Henda framsýning og framløga av bókini slapp at vera í frálíku hølunum sum verkstaðurin Steinprent hevur fingið á Skálatrøð. Fleiri talur vórðu hildnar, millum annað Kinna Poulsen, høvundur og Helena Dam á […]Halt á at lesa …
The grand old man innan føroyskan arkitektur helt tann 9. mars 2011 50 ára starvsdag, og tað varð hildið við eini rimmar samkomu í Starvsmannafelagshúsinum, sum Arkitektafelagið tók stig til. Palli Gregoriussen er heiðurslimur í Arkitektafelagnum. Nógv komu at heiðra Palla Gregoriussen. Høvi var at síggja stóra framsýning við høvuðsverkunum hjá Palla, og fyri at […]Halt á at lesa …
Høvundur og týðari, beiggjarnir báðir William og Sonni. Gagnligt lív varð løgd fram í Miðlahúsinum 2. desember 2009. Sí myndir frá framløguni her.Halt á at lesa …
Í sambandi við bókaútgávuna hjá Bókagarði um serstaka listamálaran Steffan Danielsen, skipaði Gramar saman við Bókagarði og Kinnu Poulsen fyri framsýning í skúlanum í Nólsoy á Ovastevnu 2009. Sera stórur áhugi var fyri framsýningini, sum Emil Thomsen, útgevari av bókini, eisini luttók í. Sí myndir frá framsýningini her.Halt á at lesa …
18. oktober 2007 varð bókin “Havsins hjarta” løgd fram úti í tí tá spildurnýggju kantinuni hjá landsstýrinum ytst úti á Tinganesi. Ikki var tað heilt av tilvild at bókaframløgan fór fram har, tí høvundurin er Gunnar Hoydal, rithøvundur og arkitektur, og hevur Gunnar staðið fyri innrættingini av kantinuni. Staðið var eisini sermerkt á tann hátt, […]Halt á at lesa …


text:
Kunning um StÍF draktina
Vit mugu tíverri boða frá, at Adidas ikki klárar at levera okkum jakkarnar, vit ynsktu. Intersport hevur tí funnið okkum aðra loysn uppá jakkar (sí mynd). Hesir kunnu leverast umleið hálvan desember.
Nú fáa tit møguleikan at siga okkum, um tit enn ynskja draktina ella ikki!
Um tit IKKI ynskja at bíða eftir hesum klæðum, kunnu tit senda eini boð á facebook til Paulu Høgnesen ella eitt sms á tlf. 791190. Her skulu tit viðmerkja navn á tí, ið hevur bílagt og kontonr. hjá tí, ið vit skulu flyta pengarnar aftur til. Hetta skal gerast áðrenn hósdagin 9/11-17.
Tey, ið enn ynskja draktina nýtast ikki at gera nakað, tit frætta tá klárt er at heinta.
Nú vóna vit ikki, at hetta gerst jólatrøll :)


text:
"Kvøld" er heitið á nýggju fløguni hjá Martini Joensen. Hann avmyndaði eg tá Sólvá Ford og Tórshavnar Stór-Band framførdu "Mánalýsið Gylt" hjá Martini, tá Havnin fylti 100, fyri ólavsøku í fjør
Fyri 20 árum síðani fall mær í lut at skipa fyri eini røð av konsertum fyri Norrøna Felagið uppi í Norðurlandahúsinum. Konsertirnar vóru við Hanusi Johansen, kára p og Martini Joensen.
Hvør var betri enn onnur, tá eg sjálvur skal siga tað. Útselt var til allar konsertirnar og tað gava at býta við Hanusi. Sjálvan konsertdagin, ið var føðingardagur Pól F’s, gjørdi Hanus av, at konsertin skuldi vera ókeypis. - Føðingardagur Pól F’s skuldi ikki verða eitt sirkus, segði hann.
Og so varð. Ongar billettir, einki gjald. Bara konsert, fyri øll og í besta flower power anda.
Tá dyrnar lótu upp, gekk upp fyri okkum, sum skipaðu fyri, at nú visti eingin, hvussu nógv vóru inni. Táverandi stjóri, Karin Flodström, var ikki blíð, nú fólk tustu inn og settu seg omaná hvørt annað, á stólar, á gólvið, á svalan og í millum stólarekkjurnar, har pláss var.
Glæsiligasta høllin í landinum var fullsett og vit høvdu eingi atgongumerki at stýra við. Tá sansaði at. Og helst hava ikki fleiri fólk verið inni í stóru høllini í Norðurlanahúsinum enn júst tá.
Meðan Hanus sang Pól F, vóru hinir báðir, kári p og Martin Joensen, singer/songwriters. Undan hvørjari konsert skuldu teir lýsast í teksti og myndum, sum Norrøna Felagið sendi til bløðini. Minnist, at Martin varð kallaður hin føroyski McCartney. Og tað standi eg við enn. Martin er føroyski plátumeistarin, ið dugir hatta við at siga eina søgu í tríggjar minuttir, sum er kargi karmurin um ein tílíkan sang. Ikki bara ein yrking, ikki bara ein sangur, men bæði tvey, og so løgd niður í tað bráðpannu, sum er ein singlepláta.
Útgávudagin, fríggjadagin 26. november, kom plátumeistarin framvið. Eg var ikki heima, so hann legði boðini í postkassan. Ein fløga við heilsan. Kvøld á plátufelagnum Tutl. Reyður húsi, gulir stavir og tólv sangir.
Byrjar við einum varisligum og ikki sørt vanligum Martin Joensen-sangi, Brotið bil. Orðið stjørnufjøld fellir røddina. Niðurlagið Spyr meg bara hevur eina góða hook line og ljómborðið klingar væl við framdrívandi trummu og bassi, meðan steel gittarin pyntar væl. Spurningurin er longu, um røddin megnar at bera gjøgnum alla fløguna.
Ávegis hevur lag eftir Eyðun Mohr Hansen. Fólksligt, lætt, men tó spælandi kryptiskt. Sum ein rebus í bø og haga.
Ettesabrúgv eru sorgblíð minni úr heimbygdini. Hóast staðbundin, gerast tey almenn, sorgblíðu minnini. Brúgvin er vekk, men yrkjarin sær hana í himmalskari sælu, har hann skal lenda við brúnna. Sindur tjúkt, men inniligt og sigandi um smádrongin, sum veksir upp á bygd og við fjørð. Her er sangrøddin meiri strongd, enn eg brýggi meg um. So góður teksturin er, vildi eg straks skotið upp at deilt mikrofonina við ein ella fleiri onnur. Og tó, hinvegin er altíð gott at hoyra yrkjaran sjálvan syngja. Sum til dømis at hoyra Townes van Zandt, ella Billy Joe Shaver syngja egnar sangir, heilt til teir geva upp andan og ikki orka meir. Autentisiteturin tekur yvir og ber - hóast tað er ímóti øllum bel canto-fornufti. Og tað gerst teimum ikki eftir, hvussu veik røddin so er. So eg skifti millum tað dragandi og tað øvuta. Men undir øllum liggur undurið, sum er sangurin sjálvur. Ikki røddin, men sangurin.
Spor í sandi er aftur ein so sjáldsama poetiskur sangur við sjóvarmálan í náttini, har tvey eru saman og seta spor í sandin, sum flóðin vituliga strikar. Ein spennandi yrking, ið skrivar seg inn í bestu norðurlendsku songhevd við sangarum sum Peter LeMarc, men sum tó aftur ber mær eina ov strongda rødd inn í stovuna. Fyrigev mær Martin, men sangurin er alt ov góður til røddina. Men aftur kann eg siga sum omanfyri, hetta er upphavsmaðurin, ið ber fram. So I will rest my case.
Og klokkan slær er ein óluksáliga stuttligur sangur um drongin og tíðina, sum bara slar, sjálvt um drongurin einki hevur gjørt. Stuttlig orð og stuttlig útseting, serliga í endanum. Góður sangur til Martin’sa rødd.
Millum sker er gjørdur til klaver hjá Godtfred Joensen, sum er hann live á matstovu ella barr, eins og tá Svante longdist, kanska til Svøríkis, kanska eftir kára p, ella bara eftir einum opnum glugga – so luftin aftur er næstan blá. Her er Martin á góðum heimavølli.
Kærasta Kvinna er ein klingandi fín framførsla av enn einum góðum sangi, serliga tí hann er duett við Stanley Samuelsen. Gott hugskot, at deila ein góðan sang við einum góðum sangara, sum eisini er ein super gittarleikari við twang. Felagssangurin er rough og tað hóvar mær væl.
Kvøld er titulsangurin við orðamyndum, sum bara Martin dugur meðan dagsins tungur tagna og Harvest hjá Neil Young snurrar á spælaranum. Vildi ynskt mær stórt gentukór. Men hvat, hetta er yrkjarin sjálvur, eg havi fyri mær. Respekt.
Blikalogn er aftur ein av góðu yrkingunum hjá Martini um iva og náttina, ið rópar títt navn, eins og Bob Dylan, sum í Tomorrow is a long time lurtar, men ikki minnist ljóðið av sínum egna navni. Stórbart, men eisini sárbart.
Veitslan endað er beint fram, sum heitið sigur, nývaknaður úr rúsi og ov seinur til veitsluna. Alt er farið og fyri honum stendur blindur maður - við líggja.
Øll míni tár flytir okkum aftur inn í fremstu vísuhevd í Norðanlondum, umhvørvið hjá Svante. Harmonikan hjá Niels Olsen setir melankolska prikkin yvir i’ið.
Uttan teg er tólvta skering í tólvta tíma. Hetta er sálmur, ið flytir hesa náttarfløgu í annað ljós. Ólavur Højgaard fær mikrofonina, meðan Godtfred situr við klaverið. Kann vera, at tey, sum hava lært at reisa seg eftir loknan skúladag, og við tasku í hond syngja Faðir fylg mær henda dag og nøkur ár seinni hoyra The Beatles á egnum plátuspælara við Let it be, hava ein serligan klangbotn. Veit ikki, men tá eg hoyri ein sang, sum vágar sær at spæla upp til hesar báðar sangir, Let it be og Faðir fylg mær henda dag, tá hvessi eg oyruni. Higartil havi eg bara hoyrt Paul Weller gera tað í Wings of Speed. Og nú ger Martin Joensen tað sama. Hann prikar hol á eina djúpa og góða frumkenslu, sum bara Jung veit um.
Djúpt rørdur má eg sanna, at meistarin var her. Plátumeistarin.


text:
Flaggdagshald og døgurði
Aftur í ár skipar Føroyingafelagið á Fyn fyri Flaggdagshaldi í Norðuratlantshúsinum í Odense. Aftaná verður (mánadags)døgurði serveraður fyri teimum, ið eru tilmeldað. Tilmeldingarfreist er 22. apríl.
Flaggdagshaldið, ið er ókeypis, byrjar við at Merkið verður vundið á stong uttanfyri Norðuratlantshúsið kl. 17.00, meðan flaggsangurin, "Sjá, tú blánar" verður sungin. Síðan heldur Kaj Joensen flaggrøðu í hølum felagsins á 2. hædd.
Føroyingafelagið á Fyn, ið hevur skipað fyri mánadagsdøgurða eina ferð um mánaðin, borðreiður í hesum sambandi við kalva og tilhoyri.
Omaná verður kaffi og okkurt afturvið.
Tað er avmarkað nøgd, so tit verða biðin um at melda til í seinasta lagið 22. apríl. Hetta verður gjørt, við at senda teldupost til Føroyingafelagið á Fyn á Denne email adresse bliver beskyttet mod spambots. Du skal have JavaScript aktiveret for at vise den.. Goldið verður við dyrnar.
Døgurði við omaná kostar 50,- fyri limir, og 75,- fyri ikki limir, 30,- fyri børn undir 12 ár.
So komið oman í Norðuratlantshúsið týsdagin, tann 25. apríl 2017, og heiðra Merkið og fáið ein góðan bita aftaná saman við góðum selskapi.


text:
Sverri Egholm
20.05.2017 - 01:01
Tíðindi > Samfelag & Politikkur > Landspolitikkur
Løgtingið samtykti fyri løtu síðan aðru viðgerð av broytingina í hjúnabandslógini. Uppskotið varð samtykt við 19 atkvøðum fyri og 14 ímóti. Magni Laksafoss og Edmund Joensen, tingmenn fyri sambandsflokkin, tóku undir við uppskotinum hjá samgonguni.
Andstøðan royndi kortini at gera sína ávirkan galdandi. Uppskotið um at beina málið aftur í nevnd fall við 16 atkøvðum fyri og 17 ímóti. Fólkaflokkurin og Miðflokkurin løgdu somuleiðis broytingaruppskot fyri løgtingið, har mælt varð til at koyra spurningin um broytingina í hjúnabandslógini til fólkaatkvøðu. Uppskotið fall við 13 atkvøðum fyri og 20 ímóti.
Sambært álitinum frá meirilutanum í mentanarnevndini hevur uppskotið við sær, at: "samkynd kunnu giftast borgarliga. Meirilutin metir, at broytta orðingin í § 14, stk. 2 tryggjar, at kirkjan framhaldandi sjálv kann taka avgerðir viðvíkjandi málinum at signa borgarliga gift. Ásetingin gevur hvørki boð ella forboð, men virðir kirkjunnar sjálvræði at skipa egnu innaru viðurskifti síni."
3. viðgerð av broytingini í hjúnabandslógini verður seinni í tingsetuni.


text:
Hongkong er ikki sjálvstøðugt ríki, stendur undir Kina, men hevur egna stýrisskipan til 2047.
Hóast Hongkong bara er heilt lítið landøki - eitt nes við fjøllum og útifyri 230 grýtutar oyggjar - í Landsynningsasia, búgva góðar 7 milliónir fólk har (2010). Hongkong er ein av týdningarmestu fíggjarmiðdeplum í heiminum og ógvuliga ríkt. Í 1898 samdust Kina og Bretland um, at Bretland skuldi leiga The New Territories of Hongkong í 99 ár. 1. juli í 1997 kom Hongkong aftur undir Kina, men fyrrverandi bretska hjálandið skal hava egna styrisskipan í 50 ár.
Mong fólk í Hongkong búgva ikki uppi á landi, men í báti. Heil húski búgva samanstúgvað í djunkum og sampanum, tey liva av fiskiskapi. Har eru eisini flótandi skúlar, handlar og matstovur; læknar, tannlæknar og hárfríðkanarfólk fara til arbeiðis við báti. Túsundtals fólk búgva enn soleiðis, men hesin lívsháttur er nú í vanda fyri at fara í søguna. Atvoldin er, at stór nýmótans fiskiskip koma í staðin fyri gomlu bátarnar, og útróðrarmenninir verða noyddir at fáa sær arbeiði uppi á landi.
Mong háhús eru í Hongkong, og á handilsgøtuni mitt í miðbýnum stendur stórsligna háhúsið hjá Hongkong Shanghai Banka. Húsið varð liðugt bygt í 1985 og er eitt verkfrøðiligt meistaraverk. Tá ið húsið varð bygt, ráðførdu byggifrøðingarnir seg alla tíðina við serfrøðingar í feng shui, aldagomlu kinversku fólkatrúnni um vatnsins og vindsins megi. Hetta varð gjørt til tess at vissa øllum teimum mongu fólkunum, ið skuldu vera í húsinum, góða heilsu, hepni og ljósa framtíð.
Fyrr var nógvur ídnaður í Hongkong. Nógv varð gjørt av klæðum, leikum og elektróniskum vørum. Nú er næstan allur ídnaður fluttur norður um markið til Kina, har lønarlagið er nógv lægri. Allarflestu fólk í Hongkong starvast í tænastuvinnuni.
Høvuðsríkið í Eysturasia er ovurstóra Kina, men har eru eisini stormbarda flatnalendi í Mongolia, Norðurkorea og Suðurkorea, fruktagóða oyggin Taivan og gomlu, smáu hjálondini Hongkong og Makao. Kina er av fjølbroyttastu londum. Fyri vestan hækkar oyðimarkarkenda lendið upp í djúpar dalar og høg fjøll. Tibet, sum áður var sjálvstøðugt ríki, men sum Kina hertók í 1950, verður nevnt "tekja heimsins", tí at tað liggur so høgt. Í norðara parti í Kina á markinum móti Mongolia er turra og oydna Gobioyðimørk. Í Eysturkina og Norður- og Suðurkina er nógvur landbúnaður í áardølunum og á víða slættlendinum. Haðan kemur matur til allar milliónirnar, sum búgva í mongu býunum fram við strondini og inni í landinum.
Fáar áir í heiminum gera so stóran skaða sum Gulaá, ella Huang Heá. Javnan hevur hon floymt upp um áarbakkarnar og verið atvold til, at túsundtals fólk eru druknað. Tí verður hon eisini kallað "Neyð Kina". Sum hon rennur eystur ígjøgnum Miðkina, ber hon nógva fína mold, nevnd fokdust, við sær. Moldin litar ánna gula, haðan er navnið Gulaá komið.
Ein av aðalhugsjónunum í gamla kinverska átrúnaðinum, konfusianismuni - nevnd eftir kinverska heimspekinginum Kungfutzu - er trúskapur ímóti ættini og virðing fyri forfedrunum. Tí eru mangir siðir knýttir afturat siðbundnum jarðarferðum í Eysturasia. Hesir siðir skulu vissa, at tí deyða skal einki skorta hinumegin. Á gravarbakkanum ofra tey, ið varða av, mat og brenna pappírspengar og myndlar av bilum, súkklum og øðrum lutum, sum sálin skal hava við sær til himmals
Kinamúrurin, sum ringir seg ígjøgnum Norðurkina eystan úr Gulahavi og vestur til oyðimerkurnar í Miðasia, má sigast at vera eitt av undurverkunum úr fornøld. Farið varð at laða múrin í 4. øld f. Kr., men meginparturin av honum varð gjørdur í 14. øld at verja kinverskar bøndur fyri flakkfólki úr Mongolia. Múrurin er heimsins longsta bygningsverk, næstan 6.400 km langur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Victoria (partur av stór Hongkong)
Vídd: 1.054 km2
Fólkatal: 7.089.705
Alment mál:
enskt, kanton kinverskt
Átrúnaður:
buddisma og taoisma 74%,
kristindómur 9% og aðrir 17%
Stýrirlag:
Serstakt umsitingarøki, Kina
Gjaldoyra:
Hongkong dollari (HKD)


text:
Skúlabyrjan er ein røð av heftum til bø...
Skúlabyrjan er ein røð av heftum til børn millum 5-7 ár, har tey kunnu læra tøl, bókstavir og annað
Skúlabyrjan er ein røð av heftum til bø...
Skúlabyrjan er ein røð av heftum til børn millum 5-7 ár, har tey kunnu læra tøl, bókstavir og annað
Hefti við tekningum av Fívli og øðrum f...
Hefti við tekningum av Fívli og øðrum frumskógardjórum.
Kom og spæl við Klemmiliga Klæmint og t...
Kom og spæl við Klemmiliga Klæmint og tínar yndis klemmiligu vinir
Í bíbliusøgunum í Leita og finn læra bø...
Í bíbliusøgunum í Leita og finn læra børnini um summar av teimum týdningarmestu søgunum bæði í Gamla og N&y...
Nú kunnu børn gleða seg til at sleppa a...
Nú kunnu børn gleða seg til at sleppa at leggja lit á myndir av Pippi.
"Eg vil vísa tær býir og landsløg og læ...
"Eg vil vísa tær býir og landsløg og læra teg at hyggja at øllum á ein nýggjan og tryggan hátt." Solei&et...
Ein sera stuttlig og litrík bók um músi...
Ein sera stuttlig og litrík bók um músina Mimi
Onnur bókin um músina Mimi og familju h...
Onnur bókin um músina Mimi og familju hennara
Kom og spæl við Klemmiliga Klæmint og t...
Kom og spæl við Klemmiliga Klæmint og tínar yndis klemmiligu vinir


text:
Hon er fødd 1976, er myndlistakvinna, sum arbeiðir við grundarlagi í ljósmyndum. Hon er útlærd sum fotografur hjá Rigmor Mydtskov í 2003 og fra Danmarks Fotografiske Billedkunstkole Fatamorgana í 2004.
Arbeiðið hjá Helgu snýr seg ofta um frásøgn um menniskjað og er alt frá dokumentariskum myndarøðum til meira siðbundnar ljósmyndir.
Helga C. Thejlgaard fekst í 2005-207 við myndafrásagnina “Oyggin í havinum”, sum segði frá um Christiansø og tess íbúgvar, ein frásøgn í ljóð og myndum. Henda framsýning hevur verið sýnd t.d. á Bornholms Kunstmuseum, Rundetårn, Norræna Húsinum í Islandi, og nú verður framsýningin at síggja í Norðurlandahúsinum í Føroyum.
Tað seinasta størra avriksverkið hjá Helgu C. Thejlgaard er “De Rodløse”, sum sigur frá um 30 heimleys fólk í Danmark. Henda framsýning hevur verið víst í 5 teimum størstu býunum í Danmark, og í hesum høpinum er somuleiðis útgivin ein ljósmyndabók í 2010.
Í løtuni arbeiðir Helga C. Theilgaard við sínum næsta projekti “Body of desire”, sum er ein innstallatión við myndum, sum siga frá um skøkjulevnað bæði hjá monnum og kvinnum.
Framsýningin hjá Helgu C. Thejlgaard er í er í húsinum til og við sunnudagin 3. oktober 2010.
NORÐURLANDAHÚSIÐ Í FØROYUM


text:
1. steypakapping í amboðsfimleiki
Leygardagin 3. februar verður 1. steypakapping í amboðsfimleiki í Fimi í Havn.
Steypakappingarnar eru skipaðar soleiðis, á kvinnusíðuni verður kappast í forskotnari barr og lop, og á mannfólkasíðuni verður kappast í beinsveiggj, gólv og ringum.
Skráin til 1. steypakapping leygardagin 3. februar
Kl. 08.00 – 08.50: Upphiting fyri gentur, kvinnuunglingar, kvinnur, mansunglingar og menn
Kl. 09.00 -: 1. steypakapping fyri gentur, kvinnuunglingar, kvinnur, mansunglingar og menn
Kl: 11.30 – 12.20: Upphiting fyri stig, 4, 5, 6 og 7, smádreingir og dreingir
Kl. 12.30 -: 1. steypakapping fyri stig, 4, 5, 6 og 7, smádreingir og dreingir
Kl: 15.00 – 15.50: Upphiting fyri piltar
Kl. 16.00 -: 1. steypakapping og kappingarfyrireiking fyri piltar
Piltar, sum eru 9 ár ella eldri, kunnu fáa heiðursmerkir.
2. steypakapping verður í Bylgjuni í Runavík 17. februar.
Fimleikafelagið Ljósið ynskir øllum
íðkarum góða eydnu.


text:
Svartur sannleiki/
Kringvarp Føroya hevur hendan filmin á skránni í sambandi við sonevndan savnssunnudag, tey skriva: Hetta er ein filmur um listamannin og stríð hansara fyri sannari og erligari list. Um ein mann við konstrastum. Mildur móti øðrum, harður móti sær sjálvum. Føroyingur og heimsborgari. Djarvur og ivandi. Altíð á veg fram, leitandi eftir nýggjum møguleikum og nýggjum leiðum.
Við Ingálvi sum frásøgumanni ferðast vit umkring í myndaheimi listamansins. Ein málningur verður til. Hann teknar í Saksun, meðan árstíðir skifta, og hann fer til París at leita sær íblástur, so at hann kann halda áfram at mála.
Hetta er ikki ævisøgan um Ingálv av Reyni. Filmurin er heldur ein persónslýsing, har roynt verður at lýsa nakrar sermerktar síður av listamanninum.
Lagt til rættis: Dánjal Højgaard og Hans Petur Hansen
Fotografur: Hans Petur Hansen
Ljóðupptøkur: Herluf Sørensen
Sett saman: Per Zachariassen
Framleiðsla: Primus Film 1999


text:
Føstulávintsmánadag
Føstulávintsmánadag 12. februar fara vit at sláa tunnu og at hugna og skemta okkum.
Vit møta kl. 9.00. Tá byrja vit so smátt at hita upp til tunnuslátturin við føroyskum dansi. Stuttligt hevði verið, um øll eru í grýluklæðum og tí ókennilig.
Tá ið vit hava sligið tunnurnar niður og funnið allar kattakongarnar og kattadrotningarnar, fara vit at hugna og fáa okkurt gott undir tunguna.
Føstulávint
Í hesum skúlaárinum eru tveir frídagar, sum skúlin kann leggja, og hava vit valt at leggja annan týsdagin eftir føstulávintsmánadag. Hin frídagurin er lagdur fríggjadagin 11. mai, dagin eftir Kristi himmalsferðardag.
Tí skulu vit ikki tíðliga upp týsmorgunin 13. februar. Vit sleppa at sova leingi, tí vit hava sum sagt ein frídag og skulu tí ikki í skúla.


text:
Orð: Jóannes Patursson
1. Sum várt lív er stokkut stund,
eins og glaða hvít á sund’
leikar eina løtu hátt,
hvørvur so og týnist brátt.
2. Birtast fólk og stíga á fold
– hvat er annað uttan mold –
rógva allir hvør sín fjørð,
so er aftur: undir jørð.
3. Tráa tí ei teknarstól,
halt teg við títt egna ból,
ver tú, har Guð setur teg,
trúgvur í hans tænastu.
4. Um tú líður sótt og neyð,
um tær ofta trýtur breyð,
um eitt eygnabragd tó er
av títt stríð á foldum her.
5. Halt tú á í sorg og sút,
brátt vil Guð teg loysa út,
flyta teg úr synda heim’
upp til sína eingla gleim.
6. Øll tann mikla trongd og neyð,
sum tær foldarlívið beyð,
tykist tá sum dreymur ein,
nú er ævin long og rein.


text:
Týtt: Victor Danielsen
1. Áh, Harri Krist, hvør mildur tú
tó okkum higar kallar nú!
Vit koma sameint her til tín
at minnast teg við breyð og vín.
2. Tú setti okkum stevnu her,
og sjálvur tú til staðar er;
tí minnast vit nú, sum tú beyð,
tín kærleika, tín beiska deyð.
3. So stórur var tín kærleiki,
at tú teg sjálvan ofraði
og doyði í tíns óvins stað –
tað minnast vit við tøkk í dag.
4. Nú við tíns Faðirs høgru lið
tú tínum gevur fullan frið;
hjálp okkum tí av hjartans grund
at minnast teg í hesi stund!


text:
Virksemið hjá Dugna
Dugni er ein sjálvsognarstovnur undir Almannamálaráðnum, sum er skipaður sambært viðtøkum frá 1. juli 2012. Endamálið hjá Dugna er millum annað at royna arbeiðsevnini hjá borgarum, ið eru vinnutarnaðir og at skipa fyri arbeiðsvenjing, endurbúgving og umskúling, so hesi aftur kunnu fara til arbeiðis.
Kjarnuvirksemið er endurbúgvingarvirksemi fyri fólk, ið hava torført við at fáa ella at varðveita arbeiði, hava tørv á at royna síni arbeiðsevni ella at skúla seg, og starvsfólkini arbeiða miðvíst saman við næminginum at finna og menna førleikarnar hjá hvørjum einstøkum.
Dugni hevur einki tilboð til fólk við menningartarni, og tilboðini eru til fólk yvir 18 ár og í vinnuførum aldri.
Dugni hevur tríggjar deildir og tilsamans 19 ársverk, ið eru mannað av 22 starvsfólkum. Starvsfólkið á Dugna hevur annaðhvørt útbúgving ella royndir sum pedagogar, lærarar, handverkarar, so sum snikkari ella kokkur, vaskifólk og annað. Dugni hevur uml. 50 næmingar og 40 arbeiðsfólk.


text:
Førleikar og atgongd til arbeiðsmarknaðin
Arbeiðsloysið er lágt, og arbeiðsmarknaðinum tørvar bæði hendur og høvd. Men atgongdin til arbeiðsmarknaðin er ikki eins eyðsýnd fyri øll, tí framvegis eru fólk, sum ikki hava lætt við at finna arbeiði, hóast tey ynskja tað.
Missa fólk arbeiðið, tá tey eru komin nakað til árs, er tað eingin sjálvfylgja, at tey koma aftur til arbeiðis. Býrt tú sunnarlaga í landinum, ert tú í størri vanda fyri at vera uttanfyri arbeiðsmarknaðin enn aðrastaðni. Og ert tú likamliga ella sálarliga uppslitin, kunnu útlitini til eitt yrki vera døpur. Heldur ikki okkara nýggju borgarar hava so lætt við at finna arbeiði, har tey kunnu brúka teirra førleikar.
Vaksnamannalæring
Samgongan raðfestir lívslanga læru og vaksnamannalæring. Um hetta stendur í samgonguskjalinum: Útbúgvingarpolitikkurin byggir á hugsjónina um lívslanga læru, og farið verður í holt við at fyrireika at seta á stovn vaksnamannaútbúgving. Neyðugir tættir í eini tílíkari skipan eru lívslong vegleiðing og førleikameting eins og ymisk sløg av førleikamenning og eftirútbúgving.
Tær neyðugu formligu ásetingarnar eru longu til fyri at seta í verk eina skipan um vaksnamannalæring og førleikameting. Nú verður áhugavert at síggja úrslitið av tí drúgva fyrireikandi arbeiðinum, sum er gjørt, fyri at eisini Føroyar fáa hesa skipan. Ein slík skipan er til fyrimunar fyri einstaka menniskja, arbeiðsmarknaðin og samfelagið.
Lívsins skúli og førleikameting
Lívslong læring og førleikameting – validering - av óformligari læring hava leingi verið raðfest í øðrum Norðurlondum og í Europa. Grundsjónarmiðið er, at menniskju skulu hava atgongd til framhaldandi læring, og skulu kunna byggja á tað, sum tey longu duga.
Her kemur førleikameting inn í myndina: hevur tú arbeitt við einum øki í áravís, uttan at hava tikið nakað góðkent prógv, skalt tú hava møguleika at fáa eina formliga meting av tínum førleikum, tað vil siga av tí, sum tú hevur lært í tínum arbeiði gjøgnum lívið. Hesa førleikameting skalt tú so kunna brúka, um tú ynskir at fara undir formliga útbúgving.
Hesin møguleikin hevur verið í okkara grannalondum í nógv ár, og vit kunnu serliga læra av skipanini í Íslandi, sum er eitt trýpartasamstarv millum partarnar á arbeiðsmarknaðinum og tað almenna. Gott samstarv millum allar viðkomandi partar er neyðugt, um ein slík skipan skal kunna virka til fulnar.
Høg krøv til førleikar og til broytingar
Høg krøv til førleikar eru eitt eyðkenni fyri arbeiðsmarknaðin í 21. øld, og regluliga berast tíðindi um, at robottar í alt størri mun fara at yvirtaka arbeiðsuppgávur, sum í dag krevja bæði hendur og høvd. Eisini vita vit, at tað í verri tíðum við hægri arbeiðsloysi eru ófaklærd fólk, sum verða skjótast og harðast rakt. Heldur ikki fólk við útbúgving kunnu sova søtan við vissuni um eitt arbeiði fyri lívið, tí støðugar broytingar á arbeiðsmarknaðinum krevja eisini av útbúnum fólki, at tey eru før fyri og fáa møguleika til at menna teirra førleikar.
Vit hava hægstu luttøkuna á arbeiðsmarknaðinum í Norðurlondum, so vit kunnu ikki ákærast fyri at skýggja arbeiði, heldur tvørturímóti. Men neyðugt er at røkja bæði hendur og høvd, fyri at so nógv fólk sum gjørligt kunnu fáa atgongd til arbeiðsmarknaðin. Hetta gera vit millum annað við at fáa eina góða og tíðarhóskandi skipan fyri vaksnamannalæring at virka, júst sum tað sømir seg fyri eitt samfelag í 21. øld.
Kristianna Winther Poulsen,
tingkvinna fyri Javnaðarflokkin


text:
18. mai 2018 | Uppskot til kunngerð um førleikakrøv til manning við skipum sum sigla í pólhøvum og uppskot til kunngerð um serlig førleikakrøv til manning við skipum fevnd av IGF-koduni til hoyringar
Sent Reiðarafelagnum fyri Farmaskip til hoyringar. Hoyringsfreistin er sett til hósdagin 31. mai 2018. Uppskot til kunngerð um førleikakr
Sent Vinnuhúsinum til hoyringar. Hoyringsfreistin er sett til mánadagin 11. juni 2018. Uppskot til kunngerð um leiðslu og stýring av tryg
16. mai 2018 | Uppskot til kunngerð um fráboðan av tøkniliga grundarlagnum o.a. fyri lívstryggingarvirksemi 2. uppskot til hoyringar
Sent Vinnuhúsinum til hoyringar. Hoyringsfreistin er sett til mánadagin 11. juni 2018. Uppskot til kunngerð um fráboðan av tøkniliga grundar
16. mai 2018 | Uppskot til kunngerð um at gera upp grundarfæfeingi (basiskapital) fyri tryggingarfeløg og tryggingarhaldfelagsskapir 2. uppskot til hoyringar
Sent Vinnuhúsinum til hoyringar. Hoyringsfreistin er sett til mánadagin 11. juni 2018. Uppskot til kunngerð um at gera upp grundarfæfei
16. mai 2018 | Uppskot til kunngerð um ársfrásagnir hjá tryggingarfeløgum og tryggingarhaldfelagsskapum 2.uppskot til hoyringar
Sent Vinnuhúsinum til hoyringar. Hoyringsfreistin er sett til mánadagin 11. juni 2018 Uppskot til kunngerð um ársfrásagnir hjá trygg
14. mai 2018 | Uppskot til kunngerð um gjaldføri (solvens) og rakstrarætlanir hjá tryggingarfeløgum 3. uppskot
Sent Vinnuhúsinum til hoyringar. Hoyringsfreistin er sett til mánadagin 11. juni 2018. Uppskot til kunngerð um gjaldføri (solvens) o
9. apríl 2018 | Uppskot til løgtingslóg um fyrisiting av margfeldinum í náttúrini (náttúrumargfeldislógin)
Sent Vinnuhúsinum til hoyringar. Hoyringsfreistin er sett til mánadagin 28. mai 2018. Uppskot til løgtingslóg um fyrisiting av margfeldinum


text:
Trinidad og Tobago
Trinidad og Tobago (enskt; Trinidad and Tobago) er eitt land í Suðurkaribiska Havinum í Norðuramerika. Landið fevnir um tær báðar høvuðsoyggjarnar Trinidad og Tobago og 21 aðrar minni oyggjar. Landið liggur 11 km frá stondini í Venezuela. Høvuðsstaðurin eitur Port of Spain, størsti býurin er San Fernando. Oyggjarnar fevna um eitt økið á 5 128 km².
Innihaldsyvirlit
Søga[rætta | rætta wikitekst]
Áðrenn Christopher Columbus fann oyggjarnar í 1498 búðu karibiarar og arawakar har. Trinidad var spanskt hjáland frá 1400-talinum til bretar tóku oynna í 1797. Meðan Trinidad var undir sponskum harradømi fluttu nógvir franskmenn til oynna. Eisini franskir plantasjueigarar frá teimum fronsku hjálondunum Martinique og Guadeloupe komu til Trinidad, har teir byrjaðu at dyrka sukkurrør, kaffi og kakao. Teir førdu afrikanskar trælir við sær.
Tobago hevur verið hjáland undir Spania, Niðurlondum, Fraklandi og Stórabretlandi.
Trinidad gjørdist bretskt hjáland í 1802 og Tobago í 1814. Oyggjarnar savnaðust til eina fyrisitingarliga eind av bretum í 1890.
Trældómur bleiv forboðin um hálva 19. øld, og tað førdi til mangul uppá arbeiðskraft innan landbúnaðin, sum førdi til, at arbeiðskraft varð innflutt úr India, Kina og Portugal. Fyrst í 1900-talinum komu eisini tilflytarar úr Sýria og Libanon.
Fyrst í 1900-talinum varð farið í holt við at útvinna olju á Trinidad og seinni eisini náttúrugass.
Trinidad og Tobago gjørdist sjálvstøðug tjóð í 1962 og gjørdist lýðveldi í 1976.
Ítróttur[rætta | rætta wikitekst]
Luttøka á Olympisku Leikunum[rætta | rætta wikitekst]
Trinidad og Tobago luttekur í Olympisku Leikunum. Á Summar-OL 2008 vunnu tey 2 bronsu heiðursmerki. Á Summar-OL 2012 van Trinidad og Tobago eitt gull og trý bronsu heiðursmeriki og endaði á einum 47. plássi.
HM í fótbólti[rætta | rætta wikitekst]
Í 2006 luttók Trinidad og Tobago fyri fyrstu ferð í einum HM endaumfari í fótbólti. Í fyrsta dystinum spældu teir javnleik móti Svøríki. Síðan taptu teir 2-0 móti Onglandi og 2-0 móti Paraguei, og endaðu á aftasta plássi í bólki B.
Slóðir[rætta | rætta wikitekst]


text:
Føroya Handverkarafelag fyllir 60 ár í ár, og í tí sambandi er komin út bók um søguna hjá felagnum. Í bókini Stríð leikar á, Føroya Handverkarafelag 60 ár, sum Erhard Jacobsen hevur skrivað, verður greitt frá søgu felagsins, frá tí felagið varð stovnað 24. februar 1957 og líka fram til dagin í dag.
Føroya Handverkarafelag hevði sum endamál at savna øll handverkarafeløg í landinum í eitt meginfelag fyri á tann hátt at gagna áhugamálunum hjá limafeløgunum og limunum. Fyrstu árini royndi meginfelagið at savna tey feløgini, sum tá vóru, og at stovna handverkarafeløg í teimum bygdunum, har eingi handverkarafeløg vóru. Tað næsta var at fáa gjørt egnar sáttmálar fyri handverkið og at samráðast um sáttmálar við Føroya Handverksmeistarafelag og seinni við landsstýrið og kommunurnar.
Yrkisfeløgini hjá handverkarum og meistarum hava altíð lagt stóran dent á at hava ávirkan á útbúgvingina av handverkarum, og í 1980’unum og 1990’unum stríddust yrkisfeløgini við lands- og skúlamyndugleikarnar at royna at varðveita ávirkanina á lærlingaútbúgvingarnar. Hetta stríð endaði við nýggju lógini um yrkisútbúgvingar, sum kom í 1998.
Føroya Handverkarafelag hevur verið virkið í uppgongutíðum, sum teimum í 1980’unum, men eisini í niðurgangstíðum, sum eitt nú vóru kreppuárini fyrst í 1990’unum og aftur fyrst í nýggju øldini.
Søgan hjá Føroya Handverkarafelag er hendingarík, og onkrar rokaligar hendingar hava verið í søgu felagsins. Í 1997 tók seg upp ósemja millum limafeløgini í Føroya Handverkarafelag, sum endaði við, at trý limafeløg tóku seg úr meginfelagnum og stovnaðu sítt egna meginfelag. Og seinni fór eitt limafelag aftrat úr gamla meginfelagnum. Føroya Handverkarafelag, sum nú ikki umboðar øll handverkarafeløgini, er tó framvegis eitt virkið fakfelag.
Bókin, sum er 332 síður við myndum, er ikki bara ein lýsing av søgu Føroya Handverkarafelags, men gevur eisini gott innlit í fakfelagsarbeiði bæði fyrr og nú.
Stríð leikar á fæst í bókabúðunum og kostar 298 kr.


text:
Dynamics NAV
Microsoft Dynamics NAV er ein fíggjarskipan, sum verður brúkt kring allan heimin. Við skipanini fáa fyritøkur og stovnar møguleika at handfara fíggjarstýring, goymslustýring, tænastu og verkætlanarstýring.
Løtt at nýta
Microsoft Dynamics NAV skipanin, er løtt at nýta. Skipanin minnir í útskjónd og uppbygnað um Microsoft Windows og Microsoft Office og er tí:
- Løtt at læra
- Einkut at brúka
- Skjótt at taka í brúk
NAV2DAY loysnir
Hygg her, hvørjar loysnir vit kunnu bjóða.
Continia loysnir
Hygg her, hvørjar loysnir vit kunnu bjóða.


text:
Jan Müller
22.05.2017 - 15:07
Ein stórhending í oljusøguhøpi fer fram í hesi løtu eystan fyri føroyska markið, har oljufelgið BP í dag hevur tikið í brúk útbygging og nútímansgerð av risastóru Schiehallion oljuleiðini, eisini nevnd Quad 204. Her er talan um eitt veruligt vegamót í bretskari og altjóða oljusøgu. Talan er um størstu um- og útbygging av eini framleiðandi oljuleið á bretska landgrunninum nakrantíð. Umframt BP, sum er fyristøðufelag, eru Shell og Siccar Point Energy eisini partur av hesi verkætlanini, sum skal framleiða 450 mill. tunnur av olju fram til 2035. Umframt at byggja eitt spildurnýtt goymslu- og framleiðsluskip, FPSO, nevnt Glen Lyon, er nýggjur útbúnaður settur upp á havbotninum. Útbyggingin kostar nærum 50 mia. kr.
Umleið 450 fólk á sjógvi og á landi eru knýtt at verkætlanini. Millum mongu veitararnar til útbygginina er eisini Føroya Tele, sum hevur sett upp fjarskiftisútgerð, ið aftur hevur samband við Shefa-kaðalin. Hóast føroyski parturin av risa verkætlanini ikki fyllur so nógv í vavi, so hevur hann alstóran týdning fyri BP og hini oljufeløgini, tí hann er við til at betra um sambandið millum oljuskip og støðirnar á landi umframt, at hann gevur manningini atgongd til skjótt breiðband.
Við hesi útbyggin ætlar BP at tvífalda sína framleiðslu á bretska landgrunninum til 200.000 tunnur um dagin ár 2020. Og tá aðrar útbyggingar av nýggjum oljukeldum gerast veruleiki, fer BP aftur at tryggja sær eitt týðandi pláss sum oljuframleiðari í hesum partinum av heiminum. BP steðgaði framleiðsluni á Schiehallion og Loyal leiðunum í 2013 fyri at kunna fara undir umrøddu útbygging. Í hesum sambandi eru boraðir 20 nýggir framleiðslubrunnar. Tær báðar keldurnar hava framleitt umleið 400 mill. tunnur av olju síðani 1998.
Nýggja framleiðsluskipið kann framleiða 130.000 tunnur um dagin og goyma 800.000 tunnur av olju. Umborð eru 140 starvsfólk.
Ein onnur av útbyggingunum hjá BP er at finna í grannalagnum, heldur ikki so langt frá føroyska markinum. Talan er um at byggja út enn eina nýggja oljuleið á tí risastóru Clair oljukelduni, sum sigst goyma 10 mia. tunnur av olju.
BP hevur eisini ætlanir um at bora 5 leitibrunnar á bretska landgrunninum komandi árið.


text:
Jørn Jensen er danskur rithøvundur, føddur í 2. januar 1946 í Taastrup.
Hann hevur útbúgving sum gullsmiður og seinni sum lærari.
Hann er serliga kendur fyri at skriva frílesingarbøkur til fólkaskúlanæmingar.
Bøkurnar, ið hann hevur skrivað, eru fleri enn 300 í tali, og nógvar eru vorðnar klassikarar, t.d. bøkurnar um Pál og pápa hansara.
Hann hevur starvast sum rithøvundur burturav síðan 2002.
Jørn Jensen hevur bara skrivað bøkur til veikar lesarar. Um starv sítt sigur hann:
”Tær lættastu frílesingarbøkurnar eru eyðkendar av, at søgurnar eru stuttar, orðini eru stutt, setningarnir eru stuttir og settir í stuttar lesilinjur.
Børn skulu kunna lesa lættar frílesingarbøkur, uttan at ein vaksin hjálpir teimum.
Prentið skal vera lætt at lesa.
Søgurnar skulu myndprýðast, og teksturin má ikki fara inn yvir myndirnar og soleiðis gerast óklárur.
Hugtaksverðin skal hóska til aldurin á børnunum – og bøkurnar skulu vera stuttligar, spennandi ella áhugverdar, annars lesa børn tær ikki.
Hvørja ferð eg skrivi eina bók, geri eg av frammanundan aldur, lixtal og tekstmongd.
Lix verður brúkt at rokna út, hvussu lesiligir tekstir eru.
Lættastu bøkurnar, eg havi skrivað, hava lix, sum er minni enn 4. Tað hevur við sær, at setningarnir sum heild skulu hava færri enn 4 orð. Long orð mugu ikki brúkast – orð við meira enn 6 bókstavum.”
Útgávur:
2008 Krabbabók - Gev mær posan, Rói (appilsingul)
Krabbabók - Pál ansar kettuni (appilsingul)
Krabbabók - Rói og Sanna (appilsingul)
2009 Krabbabók - Kalt blóð 1. Tey horvnu børnini (blá)
Krabbabók - Kalt blóð 2. Hin svaki professarin (blá)
Krabbabók - Pál fer til læknan (appilsingul)
Krabbabók - Kalt blóð 3. Hin stóri dreygurin (blá)
Krabbabók - Kalt blóð 4. Tú ert deyður, Teitur! (blá)
Krabbabók - Kalt blóð 5. Rýmdur (blá)
2010 Krabbabók - Kalt blóð 6. Hitt triðja træið (blá)
Krabbabók - Kalt blóð 7. Steðga bumbumanninum (blá)
Krabbabók - Rói gandar (appilsingul)
Krabbabók - Smakka maðkar væl? (appilsingul)
2011 Krabbabók - Hundurin hjá Sáru (reyð)
Krabbabók - Kalt blóð 8. Føst í eldinum (blá)
Krabbabók - Kalt blóð 9. Hypnosumorðið (blá)
Krabbabók - Kalt blóð 10. Deyðin í sjónum (blá)
Krabbabók - Pál dansar (appilsingul)
2012 Krabbabók - Andin bankar uppá (reyð)
Krabbabók - Tey gandaðu dýrini (reyð)
2013 Krabbabók - Leivur og náttin (appilsingul)
Krabbabók - Sjórænari (appilsingul)
Krabbabók - Kavamaðurin (appilsingul)
Krabbabók - Leikur (appilsingul)
2014 Krabbabók - Lús og loppur (appilsingul)
Krabbabók - Sjeikurin hjá Sáru (reyð)
2015 Alvi fintar
Alvi og Messi
Alvi skorar
Alvi móti Jákupi
Fyrsti mussurin hjá Sáru
2016 Pál fær nýtt kamar
Pál lærir fyrstuhjálp
Teir óhugnaligu skortarnir
Hin hvíta hondin
Heiður:
1997 Skriverprisen
Heimasíða:


text:
Úrslitini vísa, at nøgdsemið sum heild er á einari leið, tó at nøgdsemið ikki er líka gott á øllum økjum. T.d. vísti kanningin, at nøgdsemið við kommunalt innkeyp og útboð var minni gott í flestu økjum kring landið, og at rúm eisini er fyri betringum, tá tað snyr seg um møguleikarnar at leiga ella keypa øki til vinnulig endamál.
Fyritøkurnar vóru eisini bidnar um at raðfesta hvørji lokal viðurskifti høvdu størstan týdning fyri vinnufyritøkurnar, og her hevði kommunali hugburðurin til at reka vinnu mest at siga fyri fyritøkurnar. Kommunalt innkeyp og útboð og kommunalar tænastur vórðu eisini hildnar at hava stóran týdning.
Á tiltakinum fyrrapartin greiddi Jógvan Skorheim, borgarstjóri í Klaksvík, eisini frá, hvussu Klaksvíkar kommuna arbeiddi við vinnumenning í kommununi, og Rógvi Róin, stjóri í P/F Petur Larsen greiddi frá, hví lokalu umstøður høvdu so stóran týdning fyri ta fyritøkuna.
Framløgan av úrslitunum frá kanningini kann finnast her.


text:
Fyrispurningur um innkomuvegin til Havnar
Nú Annika Olsen, borgarstjóri í Tórshavn hevur ætlanir um at broyta avtaluna millum kommununa og landið um innkomuvegin til Havnar, hevur undirritaði sett landsstýrismanninum, Henrik Old, , fyrispurning eftir grein 52a í tingskipanini um, hvørja ætlanir landsstýrismaðurin hevur v.v. innkomuvegnum, nú ferð reiðiliga tykist vera komin á arbeiði við Eysturoyartunnlinum. Undirritaði spyr landsstýrismannin, um hann ætlar at ganga ætlanum hjá borgarstjóranum í Tórshavnar kommunu á møti um at gera ein tunnil allan vegin úr Hvítanesi til Krákugjógv heldur enn veg, og um so er, hvussu tað fer at ávirka spjaðingina av ferðsluni inn í Havnina; og um innkomuvegurin verður liðugur, sum ætlað, tá Eysturoyartunnilin væntandi verður tikin í nýtslu.
Í oktober 2016 gjørdu táverandi borgarstjóri í Tórshavn og landsstýrismaðurin í samferðslumálum eina avtalu um innkomuvegin til Havnar. Við hesi avtalu var komið á mál við einum áralongum stríði um, hvussu vegurin skuldi leggjast, serliga hvussu nógvum íbidingum tørvur er á, og hvussu hesar skulu liggja fyri at gera ferðsluna til Havnar og úr Havnini so smidliga, og við so natúrligari spjaðing sum gjørligt, so sleppast kann undan longu bilrøðunum hvønn morgun og seinnapart.
Innkomuvegurin, ið avtala er gjørd um, byrjar við Skarðshjalla og gongur umvegis nýggja rundkoyring við Hvítanesvegin oman fyri munnan til Eysturoyartunnilin norður um Havnina og til Oyggjarvegin.
Partarnir hava avtalað, hvørjum vegastrekkjum, íbindingum og flættingum, ið ávikavist landið og kommunan varða av, og grót frá undirsjóvartunlinum fer í størst møguligan mun at verða nýtt til vegagerðirnar.
Norðan fyri innkomuvegin fer kommunan at leggja ein veg við tilfari frá undirsjóvartunlinum, og skal hesin vegurin hava samband við landsvegin.
Ávikavist Flatarvegurin og Sundsvegurin verða lagdir undir tær báðar brýrnar, ið eru gjørdar til endamálið. Kommunan ger vegirnar, og landið ger íbindingina ella flættingina til landsvegin.
Tá ið ferðslutrýstið ger tað neyðugt, verður ein tunnil gjørdur á strekkinum frá Villingardalsvegnum og vestur eftir til Oyggjarvegin.
Landið og Tórshavnar kommuna fíggja tunnilin helvt um helvt, og tunnilin verður landsvegur.
Samlaða verkætlanin, ið avtalan snýr seg um, skal vera liðugt framd, tá ið Eysturoyartunnilin verður tikin í nýtslu.
Í skrivi til kommununa 26. oktober 2016 sigur landstýrismaðurin, at Landsverk framhaldandi arbeiðir við at fyrireika verkætlanina, og at farið verður undir sjálvt byggiarbeiðið við innkomuvegnum í 2017. Neyðug fígging, umleið 27,0 mió kr., verða tøkar til ætlaðu vegagerðina í 2017, og er tað nøktandi.
Landsstýrismaðurin arbeiðir fyri at fáa írestandi játtan til vega í 2018, 2019 og 2020, soleiðis at Innkomuvegurin er liðugur, tá Eysturoyartunnilin verður tikin í nýtslu.
Í miðlunum leggur Annika Olsen, borgarstjórin í Tórshavn, sum als ikki er viðgjørt ella samtykt av Tórshavnar býráð, nú eina heilt aðra ætlan fram, har hon mælir til heldur at gera tunnil líka av Hvítanesi til Krákugjógv.
Landið og kommunan hava í áravís samráðst um eina loysn fyri innkomuvegin, har størsta avbjóðingin hevur verið at fáa tær frákoyringar, sum eru neyðugar fyri at gera ferðsluna inn í býin so smidliga sum til ber. At sleppa avtaluni, sum nú er gjørd, fer sannlíkt at hava við sær, at tað aftur ganga nógv ár at fáa nýggja semju.
Eg dugi illa at síggja, hvussu ein loysn sum hendan, ið Annika Olsen, borgarstjóri í Tórshavn nú skýtur upp, fer at bøta nevnivert um ferðslutrýstið til Havnar og úr Havnini, tí møguleikin at hava fleiri íbindingar at spjaða ferðsluna natúrliga, og harvið sleppa undan longu bíðirøðinum, verður bæði tekniskt trupul og væl dýrari.
Tí havi eg valt at seta landsstýrismanninum í samferðslumálum fyrispurning um, hvørjar ætlanirnar hjá landinum nú eru.
Les fyrispurningin her.
Tórshavn hin 21. apríl 2017
Heðin Mortensen løgtingsmaður
« aftur


text:
ES stuðul til føroyskar verkætlanir
Útboðini í Horizon 2020 fyri árini 2018-2020 eru nú endaliga samtykt í ES kommissiónini og almannakunngjørd á Participant Portal.
30 mió. evrur eru settar av til gransking, menning og nýskapan í tíðarskeiðnum 2018-2020. Talan er um fjøltáttaða skrá, sum fevnir um nógv evnir og granskingarøkir.
Á Participant Portal sæst, nær eitt útboð verður latið upp, tvs. tá til ber at byrja at skriva umsóknina á talgilda umsóknarblaðnum. Freistin at søkja er vanliga sett umleið 6 mánaðir seinni. Í tíðarskeiðnum ber til at arbeiða við umsóknini, fyri síðan at senda hana endaliga, tá freistin nærkast.
Sum nakað nýtt ber nú til at síggja føroysku luttøkuna í Horizon 2020 við uppslagi beinleiðis á Participant Portal.
Nýggja uppslagstalvan er eitt samvirkið brúkaravinaligt amboð, sum vísir hagtøl og upplýsingar um luttøkuna í Horizon 2020. Til ber m.a. at síggja lutfallið millum umsóknartal og fíggjaðar verkætlar.
Uppslagstalvan, Dashboard, hevur leitifunkur, sum vísa luttøkuna hjá londunum. Í mun til luttøkuna hjá einstøkum landi ber til at síggja, hvørjar skráir luttikið verður í, hvørji evni granskað verður innan, hvørji sløg av stovni ella fyritøku luttaka, umframt upplýsingar um einstakar verkætlanir og stuðulsmóttakarar.
Útboðini á Participant Portal síggjast her
Uppslagstalvan/Dashboard kann roynast her


text:
Stuðlar
Info til limir
Dáma okkara síðu á facebook
Kalendari
Kvinnurnar spældu spennandi dyst í Brønshøj
Okkara ÍF Føroyar kvinnur vóru fríggjadagin á vitjan í Brønshøj, har mótstøðuliðið var FIX Áðrenn dystin var FIX á 4.plássið… Les meira
Steypadystur í dag, týsdag 15 mai
1.liðið hjá okkara monnum skulu í dag, týsdag 15 mai, leika sín næsta steypadyst ímóti Real l’ Hopital. Dysturin byrjar… Les meira
Leikarin á bonkinum – Reidar Dahl Joensen
Nú kappingin so smátt er byrjað hjá øllum okkara liðum, fara vit at hitta leikarunum á bonkinum. Fyrsti leikari 27… Les meira
Óheppið tap ímóti oddaliðnum
Eitt illa skert ÍF Føroyarlið vóru í dag á vitjan hjá BK Union, sum eru greitt oddalið í deildini. Talan… Les meira


text: Eysturríkski ryggsvimjarin Markus Rogan varð sum kunnugt avsmurdur á einum náttklubba uttanfyri Rom í summar, sambært duravørðunum tí hann fektaði fullur við einari brotnari fløsku. Sjálvur heldur hann at duravørðarnir blakaðu hann út tí at ein varð illur um at hann dansaði (rímiliga edrúur) við eini ávísari gentu, og at teir so løgdu á hann tá ið hann sníkti seg inn í náttklubban aftur, upp um eina girðing. Líka mikið, nú heldur hann at hann noyðist at halda áfram at svimja, til at endurskapa virðingina um seg sjálvan, hóast hann upprunaliga ætlaði sær at gevast eftir Rom. Hann er tí farin at venja hjá David Salo í USA, saman við millum øðrum Oussama Mellouli, Kosuke Kitajima, Rebecca Soni og Jessica Hardy. Les reachforthewall.com


text:
Norðmenn hava fingið MSC-góðkenning av toska- og hýsufiskiskapinum.
”Norra er ein av størstu sjómatarveitarum globalt og síggja tað sum sína skyldu at umsita fiskastovnarnar burðardygt,” sigur Ingrid Dahl Skarstein frá Eksportutvalget for Fisk.
MSC-góðkenningin merkir, at norðmenn nú eru leiðarar innan umhvørvismerking av burðardyggum fiskiskapi. Umframt góðkenningina av toska- og hýsufiskiskapinum, hava norðmenn eisini MSC-góðkenning av upsa-, silda- og markelfiskiskapinum.
Samlaða toskakvotan í Barentshavinum er 751.000 tons í 2012. Toskastovnurin í Barentshavinum er í sera góðum standi og gýtingarstovnurin er sera stórur. Kvotan av hýsu er 318.000 tons.
Fokusi á marknaðinum á burðardyggan fiskiskap er ongantíð so stórt sum nú, m.a. orsaka av, at ES hevur stórar avbjóðingar við manglandi burðardygd í fiskiskapinum.
”Norska fiskivinnan hevur nú møguleikan at brúka MSC-logo á fiskavørunum, men hetta er ein frívillig skipan” sigur Karin Olsen frá Eksportutvalget for Fisk. Góðkenningin merkir, at keyparar kunnu verða vísir í, at norskar fiskavørur koma frá burðardyggum fiskastovnum.


text:
SEV útbyggir Sundsverkið, støð 3 verður bygd afturat teimum báðum støð 1 og 2, nýggja støðini hevur við fýra motrar. Spillorkan verður gagnnýtt á verkinum og á fjarhitanetinum.
SMJ hevur havt projekteringsleiðsluna, brunaráðgeving, myndugleikaumsókn, ábygd av at projektera leiðingar í lendi, el skipanir, rørskipanir og verið byggiharraráðgevi í samband við innkeypa av serveitanum.
Byggiharri: SEV
Arbeiðstakarar: Articon og BWSC
Ráðgevarar: SNA, LBF Ráðgevandi verkfrøðingar og SMJ Ráðgevandi verkfrøðingar
Leinkja til videobrot, sum SEV hevur fingið framleitt: https://www.youtube.com/channel/UC9fQgswtQp7q8M1Dz2dNNfA


text:
Krabbameinsfelagið hevur havt aðalfund
Krabbameinsfelagið hevur havt aðalfund
Á skránni var eisini nevndarval. Fyri vali stóðu Magnus Magnussen, Katrin Kalsberg og Jóhan Poulsen. Tey vóru afturvald fyri eitt 2 ára skeið. Eisini var val av tiltakslimum, fyri valið stóðu Martin Joensen og Elmar Ósa, sum vórðu afturvaldir.
Nevndin hevur skipað seg við Duritu Tausen, sum forkvinnu, Sonju Nielsen sum næstforkvinnu og kassameistara. Hini í nevndini eru Magnus Magnussen, Johan Poulsen og Katrin Kallsberg. Tiltakslimir eru Martin Joensen og Elmar Ósá.
Á myndini frá vinstru: Sonja Nielsen, Johan Poulsen, Katrin Kalssberg, Durita Tausen og Magnus Magnussen.
Ársfrágreiðingin fyri 2017 kann takast niður sum PDF fíla við at trýsta á myndina omanfyri.
Brot úr formansrøðuni
Fært tú boðini, at tú ella ein av tínum hevur fingið krabbamein, er tað, sum at alt stendur stilt, og óteljandi tankar fara gjøgnum høvdið eftir lítlari løtu. Tað kennist, sum verður grundvøllurin skakaður. Tá er gott at hava hollar stuðlar at styðja seg til – familju, vinfólk, starvsfelagar, grannar og onnur. Ein av høvuðsuppgávunum hjá okkum í Krabbameinsfelagnum er eisini at hjálpa. Birta vón og lívsmót. Lætta um, tá ið harðast leikar á. Ráðgeva og stuðla.
At tað ber til hjá Krabbameinsfelagnum at veita góða og munadygga hjálp, kemst serliga av góðum fíggjarligum stuðlum og øllum tí munadygga arbeiði, sum sjálvboðin gera. Hetta ger, at vit betur kunnu røkka málinum at hjálpa teimum, sum hava ella hava havt krabbamein, umframt at stuðla gransking og gera fyribyrgjandi arbeiði.
Eisini 2017 hevur hilnast væl, og nógv er at vera takksom fyri. Aftur kunnu vit ásanna, at Krabbameinsfelagið hevur stóra vælvild millum føroyingar. Millum fyritøkur, myndugleikar, fjølmiðlar, privatfólk, sjúklingar og tey, sum varða av.
Undirtøkan fyri Grannakaffi hevur verið góð, fíggjarligur stuðul er fingin til vega til m.a. at geva blað út, ferðaskrivstovan 62°N hevur gjørt av at stuðul fyri hvønn ferðaseðil, sum vinnudeildin selur, umframt at vit hava fingið annan fíggjarligan stuðul.
Team Rynkeby Føroyar fekk aftur í ár so stóran stuðul, sum ongatíð fyrr, og 2017 er eisini árið, har tey hava gjørt av eisini at stuðla børnum, sum hava álvarsliga hjarta- ella lungnasjúku.
Lip- og lymfødemfelagið er nú partur av Krabbameinsfelagnum, sum sjálvstøðugur hjálparbólkur. Tað fegnast vit um, tí tað vísir seg, at tað eru sera nógvir krabbameinssjúklingar, ið fáa lymfødem eftir sjúku og viðgerð fyri krabbamein.
Vit takka innarliga fyri alla vælvild, stuðul og tíð, sum tit øll geva felagnum.
- o -
Gransking er alneyðug fyri at loysa krabbameinsgátuna og fyri at tryggja, at krabbameinssjúklingar fáa so góða viðgerð og góðan stuðul, sum til ber.
Vit gleðast um, at í 2017 er gongd komin á granskingina. Krabbameinsfelagið og Team Rynkeby hava játtað samanlagt 700.000 kr. til eina phd-verkætlan við heitinum “Kortlegging og greining av krabbameinstilburðum í Føroyum”. Granskingarráðið hevur eisini veitt meiri enn 1,1 mió.kr. í stuðli til hesa verkætlanina, umframt 300.000 kr. samanlagt til tvær aðrar verkætlanir á krabbameinsøkinum.
- o -
Í 2009 varð fyrsta krabbameinsætlan gjørd fyri Føroyar. Eitt tilmæli var, at seta í verk skreening fyri bróstkrabba. Í 2017 varð komið á mál við tí. Allar kvinnur millum 50 og 69 ár fáa nú annaðhvørt ár tilboð um at verða kannaðar.
Krabbameinsætlanin fer skjótt at ganga á 10 ári. Tað er høgur aldur fyri eina krabbameinsætlan. Í Krabbameinsfelagnum høvdu vit vónað, at vit í ársfrágreiðingini fyri 2017 kundu skrivað, at nú er skjøtul settur á at gera nýggja krabbameinsætlan. So er tíverri ikki og tað harmar okkum nógv. Landsstýriskvinnan hevur, bæði í talu og skrift, tikið undir við, at tíðin er búgvin, at vit fara undir at gera nýggja krabbameinsætlan.
Okkara áheitan er tí, at landsstýriskvinnan vísir tað í verki. Ongantíð ov skjótt.
Durita Tausen,
forkvinna í Krabbameinsfelagnum


text:
Starv sum ergoterapeutur til Heimatænatuna hjá VEKS
Vit sóknast eftir einum ágrýtnum, jaligum og hugskotsríkum ergoterapeuti til Heimatænastuna í VEKS.
Starvsbrøkur er 0,8 og byrjunardagur eftir nærri avtalu.
Tilvísing
Starvið hevur tilvísing til leiðaran fyri Heimatænastuna í VEKS
Førleikakrøv
- Útbúgving og góðkenning sum ergoterapeutur.
- Áhuga fyri at dagføra fakliga førleikan innan terapeutiska øki.
- Góð samstarvs- og samskiftisevni.
- Vilja og evni at virka í einum tvørfakligum toymi.
- Evnir at arbeiða sjálvstøðugt.
- Hava lætt við at samskifta, bæði í bólki og við hvønn einstakan.
- Virkisfýsni og áhuga í at menna terapeutiska virksemið og sosiala umhvørvið í síni heild, í tøttum og uppbyggjandi samstarvi við leiðslu, starvsfólkahóp og einstaka borgaran.
- Telduførleika á brúkarastøði.
- Koyrikort til persónbil.
Arbeiðsuppgávur
- Skipa og útinna fyribyrgjandi venjingar, endurvenjingar v.m. bæði í bólkum og hjá tí einstaka borgaranum.
- Vera við til at menna strategisk, faklig og praktisk viðurskiftir innan tað terapeutiska økið.
- Samstarva við m.a. visitator innan terapeutiska partin í samband við visitering, heimavitjanir v.m.
- At stuðla undir, at eldri borgarar varðveita, menna ella endurvinna sínar virkisførleikar.
- Heilsufremjandi og sjúkufyribyrgjandi venjingar og onnur átøk fyri eldri borgarar.
- Undirvísa og ráðgeva starvsfólkum, borgarum og avvarðandi.
- At kanna, greina og meta um virkisførleikar, og í mun til hetta, at seta neyðug átøk í verk.
- Innan terapeutiska øki vegleiða og undirvísa starvsfólkahópi og einstaka brúkaranum.
- Tryggja og menna gott samskifti og høgt kunningarstøðið, bæði til borgarar, starvsfólk og aðrar samstarvspartar.
Les meira um starvið og send umsókn á netinum á starvsportal.fo.


text:
Eivør fyri fyrstu ferð
Í summar verður 11. Summar Festivalurin hildin í Klaksvík, og fyri fyrstu ferð verður føroyska tónleikadrotningin Eivør Pálsdóttir eitt av føroysku høvuðsnøvnunum á festivalinum.
Tað hevur áður verið upp á tal, at Eivør skuldi syngja á Vágsbøi, og nú hevur tað umsíðir lukkast pørtunum at finna saman – og tað eru upp á tíðina, vildu mong sagt.
Eivør er eitt tað størsta føroyska tónleikanavnið nakrantíð, og hon er kend víðahvar fyri sín tónleik og sínar framúr góðu framførslur. Tað byrjaði við Ársins Songrødd og síðani Prix Føroyar við Clickhaze, men í meira enn 10 ár hevur Eivør verið okkara helst kendasti solistur.
Eivør hevur nógv at gera við framførslum og innspælingum úti í heimi, og hon verður roknað sum ein sonn stjørna á norðurlendska tónleikapallinum. Eivør hevur vunnið óteljandi heiðurslønir fyri sín tónleik í Føroyum, Íslandi og Danmark.
Sterkasta vápnið hjá Eivør er hennara fantastiska rødd, men hon er eisini dugnaligur komponistur og framúr tulkari av tónleiki.
Á Summar Festivalinum fer Eivør at hava framførslu við bólki á stóra palli á Vágsbøi.
- Vit eru sera fegin um, at vit umsíðir kunnu bjóða okkara gestum Eivør á Vágsbøi. Hetta hevur verið leingi ávegis, og tí er tað ein serliga gleði at ynskja Eivør vælkomin á Summar Festival, sigur Erik Biskopstø, sum er ein av fyrireikarunum.
Summar Festivalurin verður hildin í døgunum frá 7. til 9. august.


text:
Einaferð fyrr í tíðini búðu løgmenn í Kálgarði í Sumba.
Kálgarðsbóndin, løgmaðurin, átti ellivu merkur av Víkini; Jenis í Laðangarði átti ta tólvtu. Men Jenis legði eina mørk sína móti einari kálgarðsbóndans mørk og so eydnu sína ímóti hinum tíggju. Hann spurdi tá kálgarðsbóndan, um hann vildi ikki leggja felag við seg, tí hann, Jenis, hevði so góða eydnu og hin onga. So løgdu teir felag (tó at Kálgarður var løgmansgóðs og tí ikki átti at vera lagt í felag), og síðan treivst væl hjá báðum. Men ongantíð sótu teir væl um sátt og skiltust síðan aftur úr felaginum. So visti eingin av, fyrr enn Jenis gjørdi ferð niður til Danmarkar til at stevna løgmanni.
Ein dagin, sum kálgarðsbóndin stendur úti fyri durum, sær hann ein bæriligan reyðklæddan mann koma ríðandi oman á Krossjarðargarðar og spyr, um nakar veit, hvør maður hatta er. Tá varð honum aftursvarað, at tað var sjaldsamt, at hann skuldi ikki vita, at hatta var Jenis í Laðangarði, sum hevði verið niðri eitt heilt ár og nú var afturkomin. Ikki frættist tíðindi úr Laðangarði til Kálgarðs, tó at skamt var ímillum — so hatskir vóru teir hvør á annan, laðangarðsbóndin og kálgarðsbóndin.
Stutt var umliðið, tá ið bræv kom til løgmans frá kongi, at hann skuldi búgva ferð sína niður til at verja seg fyri slíkum, sum honum var um kent. Men av tí at løgmaður var vorðin gamal og orkaði illa at ferðast, tók sonurin, Guttormur, ferðina uppá seg. Tá ið løgmanssonurin kom inn á slottið hjá kongi, rætti hann eitt silvursteyp fram, fult av peningum, í bøtur fyri faðir sín, men kongur vildi ikki taka við tí. Føroyingurin varð standandi og rætti armin út alla tíðina — steypið hevði hann í hondini. Í endanum bliknaði hann, og armurin vildi signa. Tá tók drotningin ein stól og skeyt inn undir armin á honum. Kongur blíðkaðist eitt sindur, fór til hansara og spurdi hann um eina sak, sum hann helt ímóti ráðnum einsamallur, hvat hann hugsaði um hana. Løgmanssonurin segði, at hann var so ungur og visti so lítið enn, men eitt visti hann: at tað var lóg í landinum, sum Gud og kongurin vildu. So varð vitni tikið av honum við tað sama: hann skuldi prógva tað innan fjórða dag, segði kongur. Guttormur settist at blaða í løgbókini og blaðaði í tvey samdøgur, men fann einki. Í endanum kom máttloysi á hann, hann slummaði fram á borðið, sum hann sat, og droymdi, at hann hevði blaðað eitt blað ov langt: hann skuldi kasta blaðið umaftur. Hann so gjørdi, tá ið hann vaknaði, fann, hvar tað stóð, og breyt inn fyri. Um morgunin, tá ið ráðið var samankomið á slottinum, fór hann fram fyri kong, skeyt bókina til hansara og vísti honum á, fyrst konginum og so hvørjum undan øðrum. Kongur vann sakina og var nú so findarblíður við hin unga løgmanssonin aftur fyri hjálpina, at hann gav honum vald at velja sær tann besta garð, í Føroyum var, at hava til løgmansgarð, og Guttormur valdi tá Steigagarð í Vágum. So mikið gjørdi sonurin, at faðirin varð sitandi í friði í sínum løgmansembæti.
Ein dagin, sum hann sat til borðs við konginum, spurdu hovmenninir hann, um hann hevði nakrantíð etið av fagrari borði. Ja, segði hann. »Hvussu tá?« spurdu teir. »Á knøum sínum,« svaraði hann, »tí hvat Gud hevði gjørt var tað fagrasta«. Kongur spurdi hann, hvussu nógv egg tann føroyska gásin varp. “Tólv, viðhvørt trettan,” svaraði hann.
Óføra sterkur var Guttormur. Einaferð, sum teir rullaðu ammur (stórar tunnur) í Keypmannahavn, tók hann eina og bar í føvninginum. Hann varð spurdur, hvussu tað bar til, at hann var so sterkur — hvat hann hevði havt til føði. “Feska mjólk og turt lambakjøt,” svaraði hann.
Frálíka vakur var Guttormur og væl at sær komin. Aðra ferðina hann var niðri og kom á slottið, skuldi tí drotningin leggja hug á hann. Tá kvað hann niðurlagið:
Skuldi á mjúkum armi sovið -
ljósið tað er brunnið -
lystug var tann liljan, meg væl unni.
Frá hesari ferð eru enn høvd á lofti tey orð hansara: »Mine vatter ligge under landets dronning« - hon sat á vøttunum hjá honum.


text:
21. september 2017Nr. 134
Kunngerð um rættin hjá sjófólki, sum er við barn, at fara av og til fría heimferð
Við heimild í §§ 9 og 70 í løgtingslóg nr. 4 frá 15. januar 1988 um starvsviðurskifti o.a. hjá sjófólki, sum broytt við løgtingslóg nr. 71 frá 30. mai 2011, verður ásett:
§ 1. Kunngerðin er galdandi fyri sjófólk, sum eru við barn, og arbeiða umborð á føroyskum skipi, tó undantikið sjófólk, ið bert arbeiða umborð, meðan skipið liggur í havn.
§ 2. Eitt sjófólk hevur rætt til at krevja at sleppa av, tá tað við fyriliti fyri henni sjálvari, føðingini ella barninum verður mett neyðugt, at tænastan heldur uppat.
Stk. 2. Sjófólk kann krevja at sleppa av, tá fjóðri viðgongumánaðurin er av, um framhaldandi tænasta umborð hevur við sær, at hon ikki regluliga kann fara til neyðugar læknakanningar. Sjófólk kann altíð krevja at sleppa av, tá sætti viðgongumánaðurin er runnin.
§ 3. Tá eitt sjófólk, orsakað av viðgonguni, ikki er ført fyri at røkja sítt starv, skal skiparin loysa hana frá tænastuni umborð, og syrgja fyri hennara fráfaring úr tænastuni.
§ 4. Sjófólk, sum krevur at sleppa av eftir § 2, og ynskir at ferðast til bústaðin í Føroyum, hevur rætt til fría heimferð við uppihaldi fyri rokning landsins.
Stk. 2. Fer føðingin fram í útlandinum, kann Sjóvinnustýrið aftaná føðingina veita fría heimferð, sum ásett í stk. 1 fyri bæði móður og barn.
Stk. 3. Ynskir eitt sjófólk, sum er við barn, at ferðast til bústaðin í Føroyum eftir stk. 1, skal krav um fría heimferð, í tann mun tað ber til, setast fram, tá sjófólkið fer av skipinum. Krav um heimferð eftir stk. 2 skal verða sett fram innan 1 mánað aftaná føðingina.
§ 5. Verður eitt sjófólk undir tænastuni umborð greið yvir, at hon er við barn, og ynskir hon at nýta rættin til at fara av eftir § 2, skal hon skjótast gjørligt boða skiparanum frá, nær hon ynskir at fara úr tænastuni.
Stk. 2. Tá skiparin fær at vita, at eitt sjófólk er við barn, skal hann geva henni møguleika til at fara til lækna til neyðuga barnsburðarkanning í tí fyrstu havnini, har hetta ber til. Harafturat áliggur tað skiparanum, í tann mun hetta ber til áðrenn barnsburðarkanningina, at kunna sjófólkið um farleiðirnar hjá skipinum.
§ 6. Heimferð sambært § 4 kann verða fyriskipað av donskum konsli á staðnum ella av skiparanum, um eingin konsul er á staðnum.
Stk. 2. Útreiðslurnar til heimferðina verða endurrindaðar treytað av, at neyðug skjalprógv fyri hildnar útreiðslur fyriliggja, og at rímilig fíggjarlig fyrilit eru tikin í sambandi við fyriskipanir eftir hesi kunngerð.
§ 7. Henda kunngerð kemur í gildi dagin eftir, at hon er kunngjørd.
Uttanríkis- og vinnumálaráðið, 21. september 2017
Poul Michelsen (sign.)
landsstýrismaður
/ Herálvur Joensen (sign.)


text:
Hvar arbeiða fyrrverandi næmingar á Heilsuskúla Føroya?
Tórur er heilsurøktari og í føstum starvi á Psykiatriska Deplinum
Tá Tórur Sørensen var 19 ára gamal hevði hann ein dreym um at gerast portør. Hann kannaði ymiskt í hesum sambandi og tosaði m.a. við leiðaran í sjúkraflutningstænastuni á Landssjúkrahúsinum. Hesin mælti Tóri til at fara á Heilsuskúla. Les meira..
Ann er heilsuhjálpari og heilsurøktari
Ann fekk frítøku fyri starvsvenjing, vegna nógvar arbeiðsroyndir við røkt.
Ann er í starvi sum heilsurøktari á fysiourgisku deild á Klaksvíkar sjúkrahúsi.
Hon arbeiðir við endurmenning hjá sjúklingum, sum hava mist førleikar vegna sjúku, og hevur eisini uppgávur tá skómakari og bandagistar eru á deildini.
Ann hevði bert 7. flokk tá hon søkti á Heilsuskúlan, og hevði arbeitt sum ófaklærd við røkt, í fleiri ár. Hon tók nakrar lærugreinar í 9. flokki, fyri at taka heilsuhjálparaútbúgvingina, og eftir tað tók hon heilsurøktaraútbúgving. Hon fekk frítøku frá einari starvsvenjing, tí hon hevði nógvar arbeiðsroyndir.
Ann er sera glað fyri starvið hon hevur á Klaksvíkar sjúkrahúsi.
Á myndini eru Malan Klakkstein, fysioterapeutur og undirvísari á Heilsuskúlanum, og Ann Gullstein, heilsurøktari.
Jóna er heilsuhjálpari og starvast sum avloysari á Heiminum á Grønanesi
Jóna Djurhuus er útbúgvin heilsuhjálpari á Heilsuskúla Føroya. Henni dámar so væl at vera saman við eldri menniskjum. Tað er so stórur munur á hvørjum einstøkum menniskja og tað er nakað heilt serligt at uppliva. Øll eru uppá hvør sín máta og tað er so lívsjáttandi at síggja. Les meira.
Hans Christian hevur fast starv á Boðanesheiminum
Hans Christian var liðugur sum heilsurøktari frá Heilsuskúlanum í 2013. Hans Christian hevur síðan hann var smádrongur ætlað sær hesa útbúgving. Hann ætlar at víðariútbúgva seg til fysioterapeut og heldur, at tað er ein stórur fyrimunur at hava eina heilsurøktaraútbúgving frammanundan. Les meira
Evi er heilsuhjálpari og arbeiðir innan sjúkraflutning
Evi Tausen er útbúgvin heilsuhjálpari frá Heilsuskúla Føroya og sigur, at tað sum hevur hjálpt henni sera nógv í starvinum á LSH er, at hon hevur verið í samband við nógvar ymiskar borgarar, tá hon hevur verið í starvsvenjing sum heilsuhjálpari. Les meira
Sára er heilsuhjálpari og heilsurøktari, og nú útbúgvin sjúkrarøktarfrøðingur
Sára Ellendersen varð útbúgvin heilsuhjálpari og heilsurøktari, áðrenn hon fór á sjúkrarøktarfrøðiskúla. Hon hevur altíð havt ein dreym um, at arbeiða við menniskjum, men visti ikki rættiliga innan hvat økið. Í 2005 søkti Sára inn á Heilsuskúla Føroya, tá hon var 17 ára gomul. Les meira.
Heini er heilsuhjálpari og heilsurøktari og las síðani til fysioterapeut
Heini hevur tikið bæði heilsuhjálpara- og heilsurøktaraútbúgving á Heilsuskúlanum. Hann hevur síðani lisið til fysioterapeut. Tað tiltalaði hann at fara á Heilsuskúla, tí hann hevði møguleika fyri at fáa royndir at arbeiða við menniskjum. Tað er ein fyrimunur at kunna forvinna sær pening, sum ískoytið til útbúgvingarstuðulin meðan ein lesur, tá ein er heilsurøktari frammanundan.
Reidar er heilsuhjálpari og heilsurøktari og hevur fast starv innan sjúkraflutning á LS
Reidar F. Joensen tók hesar báðar útbúgvingar á Heilsuskúlanum, tí at hann vildi arbeiða í sjúkraflutningtænastuni. Hann sigur, at hann fær tvinnað allan sín lærdóm saman í sínum dagliga yrki á LSH. Les meira
Ingun er heilsuhjálpari og arbeiðir sum inniportør á Landssjúkrahúsinum
Sum inni-portørur sigur Ingun Kjærbo, at tú skalt hava vitan um tagnarskylduna, sorg og kreppu, samskifti, reinføri, smittuvandar, flytihættir og duga at seta teg í støðuna hjá sjúklinginum. Fyrstuhjálparaskeið, sum var eitt krav, tók Ingun eisini á Heilsuskúlanum. Kravið var ein heilsufaklig útbúgving og sum útbúgvin heilsuhjálpari lýkur Ingun hesi krøv og hon fekk starvið. Les meira
Annika er heilsuhjálpari og heilsurøktari og arbeiðir innan sjúkraflutning
Annika Vang eru heilsuhjálpari og heilsurøktari og sigur seg brúka útbúgvingarnar frá Heilsuskúla Føroya hvønn einasta dag í starvinum sum sjúkraflutningsfólk á Landssjúkrahúsinum.
Tina hevur orðblindni og hevur tikið heilsuhjálpara- og heilsurøktaraútbúgving
Tina hevur orðblindni, men hetta tordi hon ikki at fortelja, áðrenn hon byrjaði á Heilsuskúla Føroya í 2005. Hon var afturhaldandi, men vildi so fegin nema sær heilsuhjálparaútbúgving og gjørdi av at royna. Hon fekk arbeiði á einum ellis- og røktarheimi og dámdi sera væl at arbeiða við eldri menniskjum og vera um tey. Les meira.
Les meira
Tórur fortelur
Heilsurøktaraútbúgving er eitt sera gott grundarlag at hava í starvinum sum portør, av tí at ein lærir um t.d. grundleggjandi sjúkrarøkt, reinføri, 1. hjálp og at samskifta við onnur menniskju. Tað kemur eisini fyri, at portørar verða útbrendir í sínum arbeiði og tá er skilagott at hava aðra útbúgving at detta afturá. Fyri at sleppa at arbeiða sum portør, so skalt tú vera 21 ár.
Tórur var bert 20 ára gamal, tá hann var liðugur sum heilsuhjálpari og var enn ov ungur at arbeiða sum portør, tí valdi hann at fara víðari til heilsurøktara. Hesa avgerð er Tórur sera glaður fyri, tí í dag starvast hann sum heilsurøktari í psykiatriini og er hann sera glaður fyri sítt starv. Sum heilsurøktaranæmingur fert tú í starvsvenjing innan psykiatriska økið og varð Tórur beinanvegin sera hugtikin av økinum. Hann fall til beinanvegin, tí tað er eitt starv við spennandi avbjóðingum, har eingin dagur er líka.
Tórur varð liðugur sum heilsurøktari í januar 2013 og fekk starv í mars 2013. Hann arbeiðir fulla tíð og hevur eisini møguleika fyri at taka eyka vaktir.
Tórur er sera glaður fyri sítt starv sum heilsurøktari. At arbeiða við menniskjum er sera gevandi og tað ber oftast til at stuðla, soleiðis, at støðan batnar hjá teim borgarum, sum hann tekur sær av. Tað er sjálvandi eisini krevjandi, tá mann ikki fær stuðlað so væl, sum mann gjarna vil. Tá er lætt at gerast ørkymlaður og tá er týdningarmikið við góðum starvsfeløgum at práta við. Tí hevur arbeiðsplássið fastar mannagongdir, har starvsfólkini fáa stuðul í starvinum við regluliga at hava supervisjón, debriefing, defusing og focus. Les týdningin niðanfyri!
Psykiatriski Depilin er tí eitt arbeiðspláss, har tú hevur møguleika fyri at menna teg allatíðina. Regluliga verða skeið av ymiskum slag boðin út. Tórur metir, at hann fær brúkt sínar fakligu førleikar sum heilsurøktari til fulnar í sínum starvi. Hann starvast fyri tað mesta á opnu deilduni, har hann stuðlar borgarum í at fáa ein innihaldsríkan gerandisdag aftur.
Tað, sum er allarmest gevandi í starvinum, er, tá mann sær, at ein borgari fær tað betur. Tað er ein fantastisk kensla!
Tað er eitt stórt arbeiðspláss, sum Tórur starvast á. Har eru 30 starvsfólk, umframt fysioterapeutar, ergoterapeutar og sálarfrøðingar.
Jóna fortelur
Tá hon gjørdist liðug við fólkaskúlan, so visti hon longu, at hon vildi starvast innan eldraøkið og tók avgerð um at fara á Heilsuskúla Føroya. Hon hevur ikki havt so nógv arbeiðið innan heilsu og røkt, síðan hon varð liðug, men arbeiðir sum avloysari á Heiminum á Grønanesi, tá tey hava brúk fyri henni. Jóna heldur, at tað er fantastiskt at arbeiða innan eldraøkið. Tað er eitt sera mennandi og gevandi starv. Jóna vónar, at hon skjótt fær fast starv innan eldraøkið, tí tað er just har, ið hon so fegin vil arbeiða.
Tað er so gevandi og læruríkt at arbeiða við menniskjum. Eg læri okkurt nýtt hvønn dag. Tað kann eisini verða rættiliga hart til tíðir.
Tað er so stórur munur á hvørjum einstøkum menniskja og tað er nakað heilt serligt at uppliva. Øll eru uppá hvør sín máta og tað er so lívsjáttandi at síggja. Jóna er ein av yngstu næmingunum, sum hava gingið á Heilsuskúla Føroya.
Sára fortelur
“Tað var eitt sera spennandi tíðarskeið á skúlanum við nógvum avbjóðingum; bæði fakliga og persónliga. Tað dámdi mær væl! Harafturat gjørdist eg eisini greið yvir, at eldrarøktin var sera spennandi og gevandi og kundi tí vera nakað fyri meg.
Heilsuskúlin gjørdi eisini, at eg fekk hug at læra meira um menniskja, heilsuøkið sum heild og tað at stuðla menniskjum, sum ikki kláraðu seg sjálv. Tí gjørdi eg av at søkja inn á heilsuskúla í Danmark at læra til heilsurøktara. Eg brúkti hendan møguleika at útbúgva meg víðari, tí eg hevði ikki student/HF, sum eisini er førleikagevandi til aðrar útbúgvingar. Heilsuhjálparaútbúgvingin gav mær førleika at fara víðari til heilsurøktara, sum so aftur gav mær førleika at fara víðari til sjúkrarøktarfrøðing í Danmark.
Tá eg byrjaði í fyrstu starvsvenjing sum heilsurøktaranæmingur á sjúkrahúsi, var eg ongantíð í iva; eg hevði funnið mítt áhugaøkið; eg vildi gerast sjúkrarøktarfrøðingur! Tá eg varð liðug sum heilsurøktari, sum eisini er ein avbera spennandi og gevandi útbúgving, søkti eg inn á sjúkrarøktarfrøðiskúla í Danmark.
Tað hevur avgjørt sínar fyrimunir at hava bæði útbúgving sum heilsuhjálpari og heilsurøktari, tá ein gongur á sjúkrarøktarfrøðiskúlanum, serliga í praktiska partinum av útbúgvingini. Allar starvsroyndirnar, sum eg hevði nomið mær, komu mær avgjørt til góðar, tá eg skuldi í starvsvenjing sum sjúkrarøktarfrøðingur. Eg nýttist ikki at brúka somu orku sum floksfelagarnir uppá grundleggjandi røkt, men kundi ístaðin dýpa meg í økið, sum starvsvenjingin fevndi um. Harafturat fall tað mær sera lætt at vera um og saman við sjúklingum.
Hetta komst óivað av teimum royndunum eg hevði fingið sum heilsuhjálpari og heilsurøktari. Umframt hava mínar royndir sum heilsuhjálpari og heilsurøktari eisini gjørt, at eg havi verið á nógvum ymiskum starvsvenjingarplássum og tí sæð og upplivað nógv á ymiskum serøkjum. Av tí sama kendi eg nógvar støður aftur, tá eg fór í starvsvenjing sum sjúkrarøktarfrøðingur.
Ein møguleiki, sum eg eisini brúkti, meðan eg las til sjúkrarøktarfrøðing, var, at eg arbeiddi sum heilsurøktari í frítíðini á eini medisinskari sjúkrahúsdeild. Har slapp eg at royna nógv av nýggi vitanini frá sjúkrarøktarfrøðiskúlanum, umframt, at eg fekk royndir innan sjúkarøkt. Samanumtikið hava royndirnar og vitanin frá heilsuhjálparaútbúgvingini og heilsurøktaraútbúgvingini gjørt, at eg eftir loknan lestur sum sjúkrarøktarfrøðingur, kendi meg púra kláran at arbeiða innan sjúkrarøktarfrøði og taka neyðugu avgerðir, sum starvið krevur við tí stóru ábyrgd, sum hvílir á okkum”.
Hans Christian arbeiðir á boðanesheiminum. Hann ætlar at víðariútbúgva seg til fysioterapeut. Hann trívist framúr væl í sínum starvi. Setanarbrøkurin eitur 0.8, men møguleiki er fyri at taka eyka vaktir.
Hann hevur longu nomið sær eina grunnleggjandi vitan, sum hann kann gera sær dælt av, umframt hevur hann góðan møguleika at arbeiða og forvinna sær pening, meðan hann lærir.
Hans Christian hevur søkt at sleppa inn til fysioterapeut í februar komandi ár, men veit enn ikki, um hann sleppur inn.
Tá hann er liðugur sum fysioterapeutur, ætlar hann sær aftur at starvast innan eldraøkið sum fysioterapeutur.
Hans Christian hugsar ikki so nógv um, at flestu starvsfelagar hansara eru kvinnur. Fleiri av búfólkunum eru ikki so von við mannfólk og siga “góða” við hann, men tað tekur hann ikki so tungt.
Hans Christian heldur tað er sera mennandi og læruríkt at arbeiða við menniskjum.
Evi fortelur
Á Heilsuskúlanum fekk hon undirvísing í umsorgan, empati, sympati og hetta brúkar hon hvønn einasta dag í sínum starvi, tá hon hevur við sjúklingar at gera.
Á Heilsuskúlanum tók Evi eisini prógv í fyrstuhjálp og tað gjørdi tað lættari fyri hana, tá hon skuldi taka hetta aftur á LSH í samband við starvið.
Evi er enn ikki farin í holt við útbúgvingina sum behandlari, men tað verður í nærmastu framtíð. At nema sær útbúgving sum behandlari noyðast øll, sum starvast í sjúkraflutningstænastuni. Evi hevur enn ikki fingið fast starv, men væntar at tað verður heilt skjótt, tí hon er tann av avloysarunum, sum hevur starvast longst. Um hon ynskir fast starv, skal hon eisini megna ein fysiska roynd, sum krevur, at hon er í góðum formi.
Evi hevur altíð droymt um at arbeiða innan just hetta yrkið, men fyri fáum árðum síðani, so var hæddin á Evi ein forðing; hon var ov lítil. Tað gekk ikki, at 2 sjúkraflutingsfólk, sum vóru sera ymisk í hædd, skuldu bera eina børu saman, tí tað kundi ganga útyvir arbeiðstrygdina hjá starvsfólkunum. Hæddin er eingin trupulleiki í dag, tí útgerðin er so góð í sjúkrabilinum. At vera kvinna í hesum starvi er eingin forðing.
Tey arbeiða í 12 tímar, tá tey eru til arbeiðis og kann tað verða striggið til tíðir, men tey hava eisini góða frítíð.
Børnini hjá Evi halda tað er ordiliga kul, at mamma koyrir sjúkrabilin.
Reidar fortelur
Tíðin á Heilsuskúlanum var sera spennandi og avbjóðandi. Hann lærdi nógv fólk at kenna á Heilsuskúlanum. Hann var í einum sera góðum flokki við góðum samanhaldi og hevur samband við tey flestu enn. Eisini í starvsvenjingartíðarskeiðunum, tá hann kom víða, lærdi hann nógv fólk at kenna; bæði búðfólk, avvarandi og starvsfelagar.
Reidar er sera glaður fyri tann lærdóm, sum hann hevur nomið sær á Heilsuskúlanum og heldur sjálvur, at tað er ein stórur fyrimunur fyri hann, at hann hevur lært so nógv um t.d. samskiftið, umsorgan, virðing o.s.fr. á Heilsuskúlanum. Hann kemur sum sjúkraflutningfólk í samband við sera nógv og ymisk menniskju, sum øll hava brúka fyri hansara yrkisførleikum. Sera umráðandi, at hann dugir at seta seg í teirra støðu og dugir at samskifta á rættan hátt.
Reidar hevur lesi- og skrivitrupulleikar og er sera takksamur fyri góðu hjálpina, ið hann fekk á Heilsuskúlanum. Eisini eftir loknan lestur, tá hann var farin í holt við útbúgvingina til behandlara, og hevði tørv á at fáa eina váttan frá Heilsuskúlanum
uppá sínar trupulleikar, so hann kundi fáa atgongd til alt tilfarið, sum hann skuldi lesa, á ljóðfíli. Heilsuskúlin hevur orðblindalærara, sum hevur myndugleika at skriva slíka váttanir.
Reidar heldur at hvør dagur og hvør einstøk støða er ein avbjóðing. Hann veit ongantíð, hvat verður á skránni og heldur tað er eitt sera spennandi starv.
Reidar hevur nomið sær víðari útbúgving á LSH. Fyrst tók hann eitt skeið, sum eitur PHTLS. Hetta er ein stytting fyri pre-hospital trauma life support. Les meira her www.cascadetraining.com/offered_classes/prehospital_trauma_life_support_ptls.cfm
½ ár seinni fór Reidar í holt við behandlara-útbúgvingina. Hann hevði rættiliga góðar stundir at lesa tá, tí hann var í pápa farloyvi. Tá farloyvistíðin var liðug, fór Reidar til arbeiðis aftur sum vanligt og 2 mánaðir seinni í starvsvenjing á ymsu deildunum á LSH. Hann var á B8, á skurðgongini og á skaðastovuni; alt sum liður í behandlara-útbúgvingini, sum hann nú er liðugur við. Reidar hevur funnið sína røttu hyll!
Annika fortelur
Hon er bæði heilsuhjálpari og heilsurøktari. Heilsuhjálparaútbúgvingin gav henni grunnleggjandi vitan um tað at arbeiða við menniskjum og veitti henni vissu fyri, at tað var innan hetta økið, at hon vildi starvast. Heilsurøktaraútbúgvingin gav henni nógvar avbjóðingar og í starvsvenjingartíðarskeiðunum – á sjúkrahúsi, innan eldraøkið og innan psykiatri – møtti Annika eini stórari fjøld av ymiskum sjúklingabólkum, just sum hon møtir hvønn einasta dag innan sjúkraflutningtænastuna.
At arbeiða innan sjúkraflutningstænastuna er sera avbjóðandi og uppgávurnar eru fjølbroyttar. Onkuntíð hjálpir Annika til á skurðgongini við at flyta sjúklingar og tá er umráðandi at duga at lyfta rætt.
Fyrstu ferð Annika søkti starv innan sjúkaraflutningtænastuna, var áðrenn hon hevði nomið sær útbúgvingar á Heilsuskúlanum. Hon fekk einki starv, men varð eggjað til at fara á Heilsuskúla, tí tað var ein fyrimunur. Annika gjørdi av at søkja á Heilsuskúlan og er sera fegin um hesa avgerð. Hon heldur, at tað hevði verið sera tungt at komið rættiliga inn í starvið uttan heilsuútbúgvingarnar.
Annika hevur útbúgvið seg víðari í starvinum og hevur tikið prógv sum behandlari. Tað var ikki so tungt hjá henni at nema sær hesa útbúgving, tí Annika hevði longu alla grunnleggjandi vitan innan t.d. anatomi, fysiologi og heilivág.
Tann útbúgvingin er í samstarv við eina fyritøku í Danmark, sum sendir undirvísarar til Føroyar. Tilsamans tók behandlara-útbúgvingin 8-9 mánaðir og endaði við eini próvtøku, sum vardi 1 heilan dag.
Tað hevur ikki verið so vanligt, at kvinnur arbeiða innan sjúkraflutningstænastuna. Annika kennir seg sera væl í sínum avbjóðandi starvi.
Ingun Kjærbo fortelur
at hon varð útbúgvin heilsuhjálpari í desembur 2010 á Heilsuskúla Føroya. Fyri fyrstu ferð í lívinum hevði hon vunnið ein stóran sigur, og tað var at taka eina útbúgving.
Tá hon byrjaði á Heilsuskúlanum var hennara sjálvsvirðið sera lágt. Tað kravdi nógv av henni at søkja inn á skúlan. Í dag er hon sera glað fyri, at hon megnaði at taka hetta avgerandi stig, ið hevur havt so stóran týdning fyri hana sum menniskja.
Ingun hevur ymiskar arbeiðsroyndir sum heilsuhjálpari og hevur henni dámt sera væl, men fyri uml. 2 árum síðani fekk Ingun ein son og lívið broytist heilt. Ingun var heima við soninum í nærum 2 ár. So smátt byrjaði hon at umhugsa at fara til arbeiðis aftur, men hevði heldur trupult við at venja sig við tankan um at arbeiða í vaktum við einum lítlum barni.
Brádliga sær Ingun eina lýsing frá sjúkaflutningstænastuni á Lansssjúkrahúsinum, sum søkti eftir einum inni-portøri til skurðdeildina. Lýsingina fann Ingun á portal.fo. Talan var um eitt fulltíðarstarv frá 8.00 – 16.00 gerandisdagar.
Kravið var ein heilsufaklig útbúgving og sum útbúgvin heilsuhjálpari lýkur Ingun hesi krøv og hon fekk starvið.
Sum inni-portørur skalt tú hava nomið tær vitan um tagnarskylduna, sorg og kreppu, samskifti, duga at seta seg í støðuna hjá sjúklinginum, reinføri, smittuvandar, flytihættir, o.s.fr. Fyrstu hjálparaskeið, sum var eitt krav, tók Ingun eisini á Heilsuskúlanum.
Arbeiðsuppgávurnar hjá Ingun eru nógvar og umfata m.a. at koyra sjúklingar til og frá skurðstovuni.
Ingun ger millum annað seingjalegurnar klárar til ymsu sjúklingarnar og allar royndir, sum verða tiknar inni á skurðstovuni, hevur Ingun ábyrgdina av at bera á rætta stað t.d. til patologin.
Ingun kemur í samband við nógv ymisk menniskju, sum hava tað í felag, at tey hava brúk fyri viðgerð. Nógv av teimum eru í kreppu, tí tey hava fingið tyngjandi boð frá læknanum.
Tá er týdningarmikið at hava empati og duga at samskifta á rættan hátt. Sjúklingarnir eru bangnir og hava brúk fyri at tosa. Tá er uppgávan hjá Ingun at lurta og vísa, at hon er áhuga í tí, sum viðkomandi hevur uppá hjarta, vera tilstaðar og geva hondini eitt lítið klemm, tá tørvur er á tí.
Hesir eginleikar og fleiri aðrar, sum hon kann nýta í sínum starvi, hevur Ingun fingið vitan um undir útbúgvingini til heilsuhjálpara.
Tina fekk heilsuhjálparprógvið; við góðum úrsliti og munandi hægri sjálvsvirði.
Hon fekk arbeiði á einum ellis- og røktarheimi og dámdi sera væl at arbeiða við eldri menniskjum og vera um tey. Men um hon vildi hava fast starv á ellis- og røktarheiminum, var kravið Heilsurøktaraútbúgving. Tina visti, at hon vildi arbeiða innan eldraøkið, so nú fór hon at umhugsa, um hon skuldi útbúgva seg víðari til heilsurøktara.
Í 2007 bleiv avgerðin tikin og Tina fór aftur í skúla.
Orsøkin til, at hon ikki tordi at fortelja, at hon er orðblind, var reaktiónin hjá øðrum. Tina væntaði, at fólk hildu hana vera býtta. Men Tina skal bert hava sín lærdóm inn á ein øðrvísi hátt. Tina er ein sólskinssøga og var tað ein heilt serligur dagur, tá hon fekk prógv sum heilsurøktari.
Víðari útbúgving
Møguleiki er at útbúgva seg víðari eftir lokna útbúgving.
Punktpraktik
Hvat er punktpraktik ?
Í Ambulansatænastuni á Landssjúkrahúsinum er m.a.møguligt at søkja um at vera í 1-2 vikur.


text:
Fríggjamorgunin 9. september verður farið við Atlantsflog til Edinburgh (EDI).
Vit lenda í EDI umleið 11:30. Vit fara víðari við flogfari til Manchester (MAN) kl. 14:50.
Vit fara við bussi úr MAN beinleiðis til hotellið, the Feathers í Liverpool, har vit hava gist fleiri ferðir fyrr.
Leygardagin kl. 15 verður dysturin á Anfield móti meistarunum úr Leicester.
Sunnudagin verður væntandi ein stadion vitjan á Anfield, við onkrum til matna á the Bootroom. (Í løtuni vita vit ikki hvussu umbyggingin ávirkar hetta.)
Mánamorgunin fara vit við bussi út á flogvøllin, og á middegi flúgva vit úr Liverpool (LPL) til Edinburgh, lenda 13:35. Vit flúgva heim við Atlantic mánakvøldið kl.19:25.
Kostnaðurin er einans 7.750,- kr. (íroknað flogferðir, bussferðir, hotell við morgunmati (twin rooms, 2 fólk búgva saman), atgongumerkið til dysti, vitjan á Anfield+Bootroom)
TILMELDING Á: tur@liverpool.fo
FREISTIN AT TEKNA SEG ER SUNNUKVØLDIÐ 10. JULI.
Av tí at talan er um almenn atgongumerki frá LFC, so er neyðugt at verða limur bæði í Liverpool Føroyum og í almenna fjepparafelagnum hjá LFC.


text:
Flogførini hjá Atlantic Airways hava RNP AR 0.1
Atlantic Airways skal knýta Føroyar nærri umheiminum og gera Føroyar atkomuligar. Tí hevur Atlantic Airways ment serliga tøkni, RNP AR 0.1, ið økir munandi um reglusemið í flúgvingini til Føroyar.
Hendan tøknin verður nú meira sjónlig, tá ið eitt annað flogfelag er byrjað at flúgva til Føroyar. Atlantic Airways heldur tí, at tað er umráðandi hjá okkara viðskiftafólki at skilja, hví føroyska flogfelagið kann lenda trygt og gott í vánaligari sýni, tá ið onnur flogfeløg ikki lenda.
Sum einasta flogfelag í Evropa, hevur Atlantic Airways RNP AR 0.1. Required Navigation Performance (RNP) er ein tann mest framkomna navigatiónstøknin, ið finst á marknaðinum. Atlantic Airways hevur ta mest neyvu útgávuna av hesi tøknini “0.1”. Við RNP AR 0.1 kunnu flogførini gera inn- og útflúgvingar eftir nágreiniliga kortløgdum leiðum. Hetta gevur Atlantic Airways fleiri inn- og útflúgvingarmøguleikar enn onnur flogfeløg. Atlantic Airways kann tí lenda í munandi verri sýni við RNP AR 0.1 og hevur møguleika at velja millum fleiri inn- og útflúgvingarleiðir soleiðis, at flogførini ofta kunnu flúgva rundan um ringasta turbulensin.
“Ongin ivi skal vera um, at hjá Atlantic Airways seta vit altíð trygdina fremst, og tað er júst tí vit hava valt at fáa okkum RNP AR 0.1 tøknina. Hendan tøknin er tað, ið ger munin ein dag sum hósdagin. Munurin á, nær tú fært lent við og uttan RNP AR 0.1, er rættiliga stórur, og við føroyska veðurlagnum er RNP AR 0.1 eitt alneyðugt amboð fyri okkum,” sigur Sámal Danielsen, flogskipari og flogovasti hjá Atlantic Airways.
Tað eru sera strangar reglugerðir fyri flogfeløg, umframt sera umfatandi og áhaldandi eftirlit. Eisini eru eitt nú ítøkiligar reglur fyri, hvussu ein innflúgving skal gerast á einum ávísum flogvølli, og hvussu langt niður flogfør kunnu fara í avmarkaðum sýni. Takkað verið RNP AR 0.1 tøknini hava myndugleikarnir góðkent, at flogførini hjá Atlantic Airways trygt kunnu fara munandi longri niður, áðrenn innflúgvingin skal avbrótast orsakað av vánaligum sýni.
Atlantic Airways við nýggjari app og øktum tænastum
27. juli 2017
Súlubonusskipanin verður enn sterkari!
27. juli 2017
2016 sera gott ár hjá Atlantic Airways
04. apríl 2017
Forkunnug verkætlan fær fyrsta Listaflog-stuðulin frá Atlantic Airways
28. mars 2017
Atlantic Airways við nýggjari, talgildari súlubonusskipan
25. mars 2017
Atlantic Airways knýtir ungdóm og lesandi nærri Føroyum
03. februar 2017


text:
Oljuútlátið frá Sanchi nú á stødd við París
Oljuútlátið frá sokna suezmax tangaskipinum ’Sanchi’ breiðir seg. Síðani skipið sakk sunnudagin, eftir at hava stðið í ljósum loga í eina viku, er leiðin, ið er fjald av olju frá iranska oljutangaskipinum, nærum vaksin til tvífaldaða stødd. Hon fevnir nú um 101 ferkilometrar - svarandi til støddina á París - skrivar CNN við kinesiskum myndugleikum sum keldum.
Talan er um fýra sjálvstøðugar oljublettir, harav tann størsti er 48 ferkilometrar
Tað 164.000 dwt stóra tangaskipi, sum National Iranian Tanker Co' eigur, var á veg úr Iran til Suðurkorea við 136.000 tonsum av olju – svarandi til nærum eina miljón tunnur – tá tað leygardagin 7. januar stoytti saman við farmaskipið 'CF Crystal' upp á 76.000 dwt út fyri kinesisku strondini.
Myndugleikarnir góvust við at leita eftir 32 mans stóru manningini, eftir at skipið sakk. Líkini av trimum monnum eru funnin. 30 iranar og tveir bangladeshar vóru við skipinum.
Kelda: soefart.dk


text:
Síggi á Facebook, at lærararnir í ‘brúna skúla’ hava eitt kjak gangandi um floksstødd. Katrin D. heldur, at tað er ein dilla at tað skal vera so gott við stórum flokkum og tveimum lærarum. Tað heldur hon ikki, henni dámar betur smærri flokkar. Tað sigur seg sjálvt,at ein fyrstiflokkur við 26 næmingum er ein ov stórur flokkur.
Var í ‘brúna skúla’ í gjáramorgun, vitjaði 1. a. Tey høvdu føroyskt hjá Katrin, eg var vekk imponerað av, so still og lýðin tey vóru. Hattar hava tær gjørt væl í ‘brúna skúla’. Tað er púra vist. Katrin hevði fyrireikað sín fyrrapart sum um, tær skuldu vera tvær í flokkinum, men hvat? Tá ið hon kemur í skúla, fær hon at vita, at hin lærarin er sjúkur, og eingin vikarur verður settur inn – og næstan 30 børn! í fyrsta flokki….men Katrin kláraði sjálvandi tímarnar til ug. Tey lósu og sungu og funnu orð. Men fyrst var tað morgunsangur, tríggir flokkar saman, vit sungu ein sálm og ein barnasang og bóðu faðirvár. Øll vóru still og rólig, so vóru stundir til felagsboð.
Og í morgun eru tey farin túr í tí góða veðrinum. Sólin stavar beint í eugyni á Madeleine og Gunnvá.